text:
1:1 Ilizwi likaYehova elafika kuMika waseMoreshete, ngemihla kaYotam, ka-Ahazi, kaHezekiya, ookumkani bakwaYuda, awalibonayo ngokusingisele kwelakwaSamari neYerusalem.
1:2 Yivani nonke, zizwe niphela; bazani indlebe, hlabathi nenzaliseko yalo; mayibe lingqina iNkosi uYehova ngani, iNkosi etempileni yayo engcwele.
1:3 Kuba nanko uYehova ephuma endaweni yakhe, eya kuhla, anyathele phezu kwemimango yehlabathi.
1:4 Ziya kunyibilika iintaba phantsi kwakhe, zicandeke izihlambo, njengomthwebeba phambi komlilo, njengamanzi ephalazwe exandekeni.
1:5 Konke oko kungesikreqo sakwaYakobi, kungesono sendlu kaSirayeli. Ngubani na obange isikreqo sakwaYakobi? AsingowakwaSamari na? Ngubani na obange iziganga zakwaYuda? AsingowaseYerusalem na?
1:6 Ngoko ke ndolenza elakwaSamari libe yimfumba yamatye esisimi, libe ziindawo zokutyala imidiliya; ndiwaphose amatye alo emfuleni, ndizityhile iziseko zalo.
1:7 Iya kuqotywa yonke imifanekiso yalo eqingqiweyo, lutshiswe ngomlilo lonke utsheqo lwalo, ndizichithe zonke izithixo zalo; ngokuba lizibuthe ngotsheqo lwehenyukazi, ziya kubuya ke zibe lutsheqo lwehenyukazi.
1:8 Ngoko ke ndiya kumbambazela, ndibhomboloze; ndiya kuhamba ndihlunyulwe, ndishiywe ndize; ndiya kukhala njengempungutye, ndilile njengenciniba.
1:9 Kuba amanxeba alo akanakunyangwa; ngokuba kude kwafika nakwaYuda, kwada kwafika esangweni labantu bam eYerusalem.
1:10 Musani ukukuxela eGati, musani ukulila nokulila; eBhetele-afra ndizigalele ngothuli.
1:11 Dlulani, bemi baseShafire, nihambe ze ngokulihlazo; abemi baseTsanan abaphumanga: umbambazelo lwaseBhete-etsele lunihlutha ukuma kwenu kuyo.
1:12 Kuba abemi baseMaroti bazibhijabhija ngenxa yokulungileyo; kuba kuhle ububi buphuma kuYehova, beza esangweni leYerusalem.
1:13 Bophani iimbaleki ezinqwelweni zokulwa, bemi baseLakishe; ibikukuqala kwesono entombini enguZiyon, ukuthi zifunyanwe kuyo izikreqo zakwaSirayeli.
1:14 Ngako oko uya kuyinika iMoreshete yaseGati inqakwe; izindlu zaseAkezibhi ziya kuba ngumlambo okhohlisayo kookumkani bakwaSirayeli.
1:15 Ndisaya kuyizisa indlalifa kuni, bemi baseMaresha; baya kufika eAdulam abazukileyo bakwaSirayeli. Chebani, niziguye iintloko, ngenxa yoonyana beziyolo zenu;
1:16 kwenzeni banzi ukucheba kwenu, njengexhalanga; kuba bathinjiwe kuwe.
2:1 Athi ke, abo bacinga ubutshinga, basebenze ububi ezililini zabo! abathi ekukhanyeni kwengomso babenze, ngokuba isandla sabo singuthixo wabo.
2:2 Banqwenela amasimi, bawahluthe; kwanezindlu, bazithabathe; bacudisa umfo nendlu yakhe, indoda nelifa layo.
2:3 Ngako oko utsho uYehova ukuthi, Yabonani, ndicinga ububi ngale mizalwane, eningayi kuzirhola iintamo zenu kubo, ningahambi niqhankqalaza; kuba lixesha lobubi.
2:4 Ngaloo mini kuya kwenziwa umzekeliso ngani, bameme isimema, kuthiwe, Kwenzekile; sibhuqiwe sabhuqwa. Isahlulo sabantu bakowethu usananisile; hayi, ukusisusa kwakhe kum! amasimi ethu uwabela amaphamba.
2:5 Ngako oko akuyi kuba naye okuphosela ulutya kwiqashiso ebandleni likaYehova.
2:6 Bathi, Musani ukuwisa intetho, bewisa intetho; ukuba abathe bawisa intetho kubo abo, akayi kubuya umva amahlazo.
2:7 Wena kuthiwa uyindlu kaYakobi, uyazekaneka na uMoya kaYehova? kukwenza kwakhe na oku? Akalungisi na amazwi am kohamba ngokuthe tye?
2:8 Izolo eli abantu bam basuke ngokotshaba; nibahluba ingubo ende yokwaleka kwengaphantsi, abadlula bekholosile, bengathandi kulwa.
2:9 Abafazi babantu bam niyabagxotha ezindlwini zeziyolo zabo; ebantwaneni babo nizithabathile izivatho zam ngonaphakade.
2:10 Sukani, nihambe; kuba asiyiyo indawo yokuphumla kwenu le; ngenxa yobunqambi bayo obonakalisayo, obonakalisayo kakhulu.
2:11 Ukuba bekukho umntu ohamba nomoya, exokisa ngamanga, esithi, Ndiya kuwisa intetho kuwe ngokusingisele kwiwayini, nakwisiselo esinxilisayo, ubeya kuba ngumwisi-ntetho kwaba bantu.
2:12 Ndiya kukuhlanganisa okunene, Yakobi, uphela; okunene ndiya kuwabutha amasalela akwaSirayeli; ndiya kubenza babe banye, njengempahla emfutshane yaseBhotsera, njengomhlambi ophakathi kwedlelo lawo; baya kuxokozela ngokuba baninzi kwabantu.
2:13 Unyuke phambi kwabo umgqobhozi; bayagqobhoza, bayangena esangweni, bayaphuma kwangalo; ukumkani wabo uhamba phambi kwabo, uYehova esentloko kubo.
3:1 Ndathi, Khanive, zintloko zakwaYakobi, nani baphathi bendlu kaSirayeli; asikokwenu na ukukwazi okusesikweni?
3:2 nina, bathiyi bokulungileyo, bathandi bokubi; nina bahlinzi bolusu lwabantu, nenyama yabo emathanjeni abo;
3:3 nina, bayidlileyo inyama yabantu bam; balobula ulusu iwabo; bawaphula amathambo abo; bawaxhaxha ngathi ngawembiza, ngathi yinyama kungxawu.
3:4 Baya kwandula bakhale kuYehova, angabaphenduli: asuke abusithelise ubuso bakhe kubo ngelo xesha, njengoko bazenze zambi iintlondi zabo.
3:5 Utsho uYehova ngokusingisele kubaprofeti ababandwendwisayo abantu bakowethu; abathi, xa banokuhlafunwayo, baze bamemeze uxolo: bathi, osukuba engafaki nto emlonyeni wabo, bamngcwalisele imfazwe, ukuthi:
3:6 Ngako oko niya kuba nobusuku, iphuthe imibono; nibe nobumnyama, kuphuthe ukuvumisa; litshone ilanga kubaprofeti, ibe mnyama imini kubo.
3:7 Ziya kudana iimboni, babe neentloni abavumisi, bazigqubuthele iindevu bonke bephela; ngokuba kungekho mpendulo kaThixo.
3:8 Ke mna ndizele ngamandla ngomoya kaYehova, ndizele kokusesikweni nobugora, ukuze ndimxelele uYakobi ukreqo lwakhe, uSirayeli isono sakhe.
3:9 Khanive oku, nina zintloko zendlu kaYakobi, nani baphathi bendlu kaSirayeli, abakwenza amasikizi okusesikweni, bakujikajike konke okuthe tye;
3:10 abayakha iZiyon ngamagazi, neYerusalem ngobugqwetha.
3:11 Iintloko zayo zigweba ngenxa yesicengo, nababingeleli bayo bayayala ngenxa yomvuzo, nabaprofeti bayo bavumisa ngenxa yemali; baze bayame ngoYehova, besithi, UYehova akaphakathi kwethu, yini na? asiyi kuzelwa bubi.
3:12 Ngako oko, ngenxa yenu iya kulinywa iZiyon ibe yintsimi, iYerusalem ibe yimiwewe, intaba yayo indlu ibe yimimango yehlathi.
4:1 Ke kaloku, ekupheleni kwemihla, intaba yendlu kaYehova iya kuzinza encotsheni yazo iintaba, yona iziphakamele iinduli, zibe ngumsinga izizwe ukuya kuyo.
4:2 Ziya kubamba iintlanga ezininzi, zithi, Hambani, sinyuke siye entabeni kaYehova, endlwini yoThixo kaYakobi, ukuze asiyalele iindlela zakhe, sihambe ngomendo wakhe; kuba uya kuphuma eZiyon umyalelo, nelizwi likaYehova eYerusalem.
4:3 Uya kugweba phakathi kwezizwe ezininzi, ohlwaye iintlanga ezinamandla, ade ase kude; ziwakhande, amakrele azo abe ngamakhuba, nezikhali zazo zibe zizitshetshe zokuthena imidiliya. Uhlanga aluyi kuphakamisela kuhlanga ikrele lalo, bangabi safunda ukulwa.
4:4 Baya kuhlala elowo phantsi komdiliya wakhe, naphantsi komkhiwane wakhe, kungabikho uboyikisayo; kuba umlomo kaYehova wemikhosi uthethile.
4:5 Kuba zonke izizwe zihamba, sona eso egameni lothixo waso; thina ke sihamba egameni likaYehova uThixo wethu, ngonaphakade kanaphakade.
4:6 Ngayo loo mini, utsho uYehova, ndiya kubahlanganisa abaqhwalelayo, ndibabuthe abagxothiweyo, nabendibaphethe kakubi;
4:7 ndibenze abaqhwalelayo babe ngamasalela, nabakhweleliselwa kude babe luhlanga olunamandla, uYehova abe ngukumkani kubo entabeni yeZiyon, kususela ngoku kude kuse ephakadeni.
4:8 Wena ke, nqaba ende yomhlambi, nduli yentombi enguZiyon, luya kuza lufikelele kuwe olwangaphambili ulawulo, lokuba bubukumkani bentombi enguYerusalem.
4:9 Ngokunje ukhalelani na ngoku kukhala? Akakho na ukumkani kuwe? Umcebisi wakho ubhubhile na, ukuba ubanjwe nje kukuzibhijabhija, njengozalayo?
4:10 Zibhijabhije, ubhanyalaze njengozalayo, ntombi inguZiyon; ngokuba ngoku uya kuphuma phakathi komzi, uhlale endle, ude uye eBhabheli; uya kuhlangulwa khona; uya kukukhulula khona uYehova esandleni seentshaba zakho.
4:11 Ngoku ke kuhlanganisene iintlanga ezininzi ngawe, zisithi, Mayihlanjelwe, ayibone amehlo ethu iZiyon.
4:12 Ke zona ezi azizazi iingcinga zikaYehova, aziliqondi icebo lakhe; kuba uzibuthile njengezithungu zesanda.
4:13 Suk ume, ubhule, ntombi inguZiyon, kuba uphondo lwakho ndilwenza isinyithi, neempuphu zakho ndizenza ubhedu. Uya kucola iintlanga ezininzi, uyisingele phantsi kuYehova inzuzo yazo embi, ubusingele phantsi kwiNkosi yehlabathi lonke ubutyebi bazo.
5:1 Kaloku ngungelanani, ntombi yongungelwano; bayasingqinga, babetha ngentonga esidleleni nakumgwebi wakwaSirayeli.
5:2 Ke wena, Bhetelehem-efrata, umncinane kunokuba ubekho emawakeni akwaYuda, kuya kuphuma kuwe, eze ngenxa yam, oya kuba ngumlawuli kwaSirayeli, oziphumo zakhe zisusela kumandulo, zisusela kwimihla yasephakadeni.
5:3 Ngako oko uya kubanikela kude kube lixesha lokuzala kozalayo, ade abuye amasalela abazalwana bakhe, kunye noonyana bakaSirayeli;
5:4 uya kuma, aluse enamandla kaYehova, enobungangamsha begama likaYehova uThixo wakhe; bahlale; ngokuba ngoku uya kuba mkhulu, ese eziphelweni zehlabathi.
5:5 Woba luxolo lowo. Xa uAsiriya azileyo ezweni lakowethu, xa anyathelayo ezingxandeni zethu ezinde, siya kumisela abalusi abasixhenxe, neenkosi zabantu ezisibhozo, zimelane naye.
5:6 Baya kulalusa ilizwe laseAsiriya ngekrele, nelizwe lakwaNimrodi emasangweni alo; asihlangule kuma-Asiriya, xa azileyo ezweni lakowethu, xa anyathelayo emideni yethu.
5:7 Amasalela akwaYakobi aya kuba phakathi kwezizwe ezininzi, njengombethe ophuma kuYehova, njengamathontsi emvula ebutyanini; engathembele mntwini, engalindele koonyana babantu.
5:8 Amasalela akwaYakobi oba sezintlangeni, phakathi kwezizwe ezininzi, njengengonyama phakathi kweenyamakazi zehlathi; njengengonyama entsha phakathi kwemihlambi yeegusha, yona ithi, ingacanda kuzo, isuke inyhashe, iqwenge, kungabikho mhlanguli.
5:9 Masiphakame isandla sakho, sibe phezu kwababandezeli bakho, zinqunyulwe zonke iintshaba zakho.
5:10 Kothi ngaloo mini, utsho uYehova, ndiwanqumle amahashe akho, angabikho phakathi kwakho, ndizitshabalalise iinqwelo zakho zokulwa.
5:11 Ndoyinqumla imizi yelizwe lakowenu, ndizigungxule zonke iinqaba zakho;
5:12 ndibanqamle abakhafuli, bangabikho esandleni sakho; amatola angabikho kuwe.
5:13 Ndiya kuyinqumla imifanekiso yakho eqingqiweyo, nezimiso zakho zamatye, zingabikho phakathi kwakho; ungabi saqubuda kumsebenzi wezandla zakho.
5:14 Ndobanyothula ooAshera bakho, bangabikho phakathi kwakho; ndiyitshabalalise imizi yakho.
5:15 Ndiya kuphindezela ndinomsindo, ndishushu ezintlangeni ezingevayo.
6:1 Khanive akuthethayo uYehova; uthi, Suk ume, ubambanene entaba, iinduli zilive ilizwi lakho.
6:2 Yivani, zintaba, ukubambana kukaYehova, nani zimakade, ziseko zehlabathi; kuba uYehova ubambene nabantu bakhe, uya kuphikisana namaSirayeli.
6:3 Bantu bam, ndenze ntoni na kuni? Ndinidinise ngantoni na? Ndiphenduleni.
6:4 Ngokuba ndaninyusa ezweni laseYiputa, ndanikhulula endlwini yamakhoboka, ndathuma phambi kwenu ooMoses, noAron, noMiriyam.
6:5 Bantu bam, khanikukhumbule ukucebisa kukaBhalaki ukumkani wakwaMowabhi, nokuphendula kukaBhileham unyana kaBhehori, ethabathela eShitim, wada wesa eGiligali, ukuze niyazi imisebenzi kaYehova yobulungisa.
6:6 Ndiya kumkhawulela uYehova ndinantoni na? Ndiye kuzigoba na kuThixo ophezulu? Ndiya kumkhawulela ndinamadini anyukayo na, ndinamathole amnyaka mnye na?
6:7 Wokholiswa na uYehova ngamawaka eenkunzi zezimvu, ngamawaka alishumi emilambo yeoli? Ndorhola owamazibulo na ngenxa yesikreqo sam, isiqhamo somzimba wam na ngenxa yesono somphefumlo wam?
6:8 Uxelelwe, mntundini, okulungileyo: akubizayo uYehova kuwe, kukuthi wenze okusesikweni, uthande inceba, uhambe noThixo wakho ngokuthozamileyo.
6:9 Izwi likaYehova libhekisa kuwo umzi ukubiza, igama lakho liyayibona eyona nto iyiyo. Yiveni intonga, nalowo uyiyalelayo.
6:10 Busekho na ubuncwane bokungendawo endlwini yongendawo, ne-efa edlekileyo, ebhavunyelweyo?
6:11 Ndoqaqamba na ndinesikali sokungendawo, ndinengxowa yamatye enkohliso?
6:12 Kuba izityebi zakhona zizele lugonyamelo, nabemi bakhona bathethe ubuxoki, nolwimi lwabo lube lunenkohliso emlonyeni wabo.
6:13 Nam ke ndikuxabele ngokubulalayo, ndikuphanzisile ngenxa yezono zakho.
6:14 Wena uya kudla, ungahluthi, uhlale unephango; usabise, ungasindisi; nokusindileyo ndikunikele ekreleni.
6:15 Wena uya kuhlwayela, ungavuni; wena uya kuxovula umnquma, ungazithambisi ngeoli; uxovule iwayini entsha, ungaseli wayini.
6:16 Bazigcinela imimiselo kaOmri, nezenzo zonke zendlu ka-Ahabhi, nisuke nihambe ngamacebo abo; ukuze ndinenze nibe ngummangaliso, nabemi bayo babe ngumsondlo; ngoko niya kuthwala ukungcikivwa kwabantu bam.
7:1 Athi ke mna! Kuba ndisuke ndaba njengokuhlanganiswa kweziqhamo zasehlotyeni, njengokubhikicwa kweediliya; akukho sihloko sakudliwa; akukho khiwane liqalelayo, linqwenelwayo ngumphefumlo wam.
7:2 Udakile owenceba, akabakho ehlabathini; akasekho nothe tye phakathi koluntu; bonke bephela balalela igazi, elowo uzingela umzalwana wakhe ngomnatha.
7:3 Izandla zabo zozibini zisentweni embi ukuba ziyifeze; uthi umthetheli acele ngegunya, umgwebi enzele umvuzo; omkhulu yena uthetha ububi bomphefumlo wakhe; benjenjalo ke ukuyiphotha.
7:4 Olungileyo kubo unjengomtholo, othe tye ugqithisele nakuthango lweminga; iyeza imini yababoniseli bakho, yokuvelelwa kwakho, kubekho ngoku ukudideka kwabo.
7:5 Musani ukukholwa nguwenu, ningakholosi ngekholwane; nakolele esifubeni sakho, zigcine iingcango zomlomo wakho.
7:6 Ngokuba unyana umenza isidenge uyise, intombi isukela phezulu kunina, umolokazana kuninazala; iintshaba zomntu ngabantu bendlu yakhe.
7:7 Mna ke ndiya kuqwalasela kuYehova; ndiya kulindela kuThixo wokusindiswa kwam; uya kundiva uThixo wam.
7:8 Musa ukundivuyelela, lutshaba lwam; kuba, ndiwile nje, ndiya kubuya ndivuke; kuba, ndihleli emnyameni nje, uYehova uya kuba kukukhanya kum.
7:9 Ukujala kukaYehova ndiya kukuthwala, kuba ndonile kuye, ade andithethelele etyaleni lam, andilungisele; uya kundikhuphela ekukhanyeni; ndiya kububona ubulungisa bakhe.
7:10 Ke utshaba lwam luya kubona, lugutyungelwe kukudana, obe lusithi kum, Uphi na uYehova, uThixo wakho? Amehlo am aya kulubona; kungoku luya kunyathelwa njengodaka lwezitrato.
7:11 Iyeza imini yokwakhiwa kweendonga zakho; ngaloo mini uya kuba kude ummiselo.
7:12 Ngaloo mini boza kuwe, bevela eAsiriya nasemizini yaseYiputa, bethabathela eYiputa, bade base kuwo uMlambo; bethabathela elwandle, base elwandle; bethabathela entabeni base entabeni.
7:13 Kuya kuba senkangala elizweni, ngenxa yabemi balo, ngenxa yeziqhamo zeentlondi zabo.
7:14 Yalusa abantu bakho ngentonga yakho, iigusha zelifa lakho, ezihleli zodwa, ehlathini phakathi kweKarmele; mazidle eBhashan nakwelaseGiliyadi, ngokweemini zasephakadeni.
7:15 Ngokweemini zokuphuma kwakho ezweni laseYiputa, ndiya kubabonisa imisebenzi ebalulekileyo.
7:16 Iintlanga ziya kubona, zibudanele ubugorha bazo bonke; ziya kubeka isandla emlonyeni, iindlebe zazo ziya kuba zizithulu.
7:17 Ziya kukhotha uthuli njengenyoka, njengezinambuzane zehlabathi; ziya kuphuma zigungqa ekuvingcelweni kwazo; ziya kuya zinkwantya kuYehova uThixo wethu, zoyike phambi kwakho.
7:18 Ngubani na onguThixo onjengawe, oxolela ubugwenxa, adlule esikreqweni samasalela elifa lakhe? Akawugcini unaphakade umsindo wakhe; kuba yena uthanda ukwenza inceba.
7:19 Wobuya abe nemfesane kuthi, abunyathelele phantsi ubugwenxa bethu; woziphosa ezinzulwini zolwandle zonke izono zabo.
7:20 Uya kumnika uYakobi inyaniso, umnike uAbraham inceba, owabafungela yona oobawo kususela kwimihla yamandulo.


c: text/html

text:
Bazinikela Ngokuvumayo KwiiPhilippines
KWIMINYAKA emalunga neshumi eyadlulayo, esinye isibini esitshatileyo esikwiminyaka engaphezu kwe-30, uGregorio noMarilou, babengoovulindlela eManila, kwangaxeshanye bephangela. Kwakungelulanga, kodwa baphumelela. Kodwa uMarilou wenziwa umphathi kwibhanki awayesebenza kuyo. Uthi, “Imisebenzi yethu yayisenza siphile ubomi obutofotofo.” Izinto zazibahambela kakuhle kangangokuba esi sibini sagqiba ekubeni sizakhele indlu entle kwindawo esemgangathweni kwiikhilomitha ezimalunga ne-19 ukusuka eManila. Saqesha inkampani yokwakha saza senza isivumelwano sokuyibhatala ngenyanga kangangeminyaka elishumi.
“NDANDIVAKALELWA KUKUBA NDIYAMQHATHA UYEHOVA”
UMarilou uthi: “Umsebenzi wam omtsha wawufuna ixesha namandla am amaninzi, kangangokuba umdla wam kwizinto zikaThixo waya usehla. Ndandivakalelwa kukuba ndiyamqhatha uYehova.” Uthi: “Ndandingasakwazi ukunika uYehova ixesha endandilibekele ukukhonza yena.” Le meko yabo yayingabonwabisi, ngoko uGregorio noMarilou bahlala phantsi ngenye imini baza bancokola ngendlela ababuphila ngayo ubomi babo. UGregorio uthi: “Sasifuna ukwenza utshintsho, kodwa sasingayazi eyona nto simele siyenze. Sancokola ngendlela esinokumsebenzela ngayo ngakumbi uYehova, kuba asinabo nabantwana. Sathandaza kuYehova sicela asikhokele.”
Kanye ngelo xesha, beva iintetho eziliqela ezazikhuthaza ukukhonza kwiindawo ezifuna abavakalisi boBukumkani abangakumbi. UGregorio uthi: “Kwakungathi uYehova usebenzisa ezi ntetho ukuphendula imithandazo yethu.” UGregorio noMarilou bathandazela ukuba nokholo olungakumbi ukuze babe nesibindi sokwenza isigqibo esisiso. Owona mqobo mkhulu ngoku wawuyile ndlu babeyakha. Babesele behlawule imali yeminyaka emithathu. Babeza kuthini? UMarilou uthi: “Ukuba sasinokuyeka ukwakha, sasiza kuphulukana nayo yonke imali esasisele siyibhatele. Kodwa sasimele sikhethe phakathi kokwenza ukuthanda kukaYehova neminqweno yethu.” Bacinga ngamazwi ompostile uPawulos athetha ‘ngokulahlekelwa’ zizinto, bayeka ukwakha, bayeka emsebenzini, bathengisa izinto zabo ezininzi baza bafudukela kwilali ekwanti kwisiqithi iPalawan, ekwiikhilomitha eziyi-480 ukusuka eManila.
‘BAFUNDA IMFIHLELO’
Ngaphambi kokuba bafuduke, uGregorio noMarilou bazama ukulungiselela ukuphila ubomi obulula, kodwa babengazi ncam ukuba buza kuba njani ubomi babo de bafika kule lali. UMarilou uthi: “Ndothuka. Kwakungekho mbane, kunzima. Endaweni yokupheka esitovini, kwakufuneka sicande iinkuni sipheke emlilweni. Ndandikukhumbula ukuya kwisakhiwo seevenkile, ukuzikhupha siye kufumana into etyiwayo nezinye izinto ezenziwa ezidolophini.” Sekunjalo, esi sibini sasihlala sizikhumbuza ngesizathu sokufuduka kwaso, ibe kungekudala saqhela. UMarilou uthi: “Ngoku ndithanda ukubukela ubuhle bendalo, njengeenkwenkwezi ebusuku. Eyona nto ndiyithanda nangakumbi kukubona indlela abavuya ngayo abantu xa sishumayela kubo. Ukuba lapha kusincede ‘safunda imfihlelo’ yokwaneliseka.”
“Ayikho into eyonwabisa njengokubona abantu besenza inkqubela. Ngoku ubomi bethu bunenjongo.”—UGregorio noMarilou
UGregorio uthi: “Ukufika kwethu kule lali, kwakukho amaNgqina amane kuphela. Avuya nyhani xa ndaqalisa ukunikela intetho yesidlangalala veki nganye ndabe ndidlala isiginkci xa sicula iingoma zoBukumkani.” Emva konyaka nje omnye, esi sibini sabona eli qela lisiba libandla elinabavakalisi abayi-24. UGregorio uthi: “Iyachukumisa indlela abasithanda ngayo abazalwana noodade kweli bandla.” Namhlanje, emva kweminyaka emithandathu bekhonza kule ngingqi ikwanti, bathi: “Ayikho into eyonwabisa njengokubona abantu besenza inkqubela. Ngoku ubomi bethu bunenjongo.”
“NDIYE ‘NDANGCAMLA NDABONA UKUBA UYEHOVA ULUNGILE’!”
KwiiPhilippines, abazalwana noodade abamalunga ne-3 000 baye bafudukela apho kufuneka abavakalisi boBukumkani abangakumbi. Abamalunga ne-500 kubo ngoodade. Khawucinge ngomzekelo kaKaren.
UKaren, ngoku oneminyaka engaphezu kwe-20, wakhulela eBaggao, eCagayan. Eselula, wayedla ngokucinga ngendlela yokwandisa ubulungiseleli bakhe. Uthi: “Ukwazi ukuba ixesha eliseleyo lifinyele ibe kufuneka abantu beve isigidimi soBukumkani kwandenza ndafuna ukukhonza kwiindawo ezifuna abashumayeli abangakumbi.” Nangona abathile kwizalamane zakhe babefuna afumane imfundo enomsila, kunokuhamba eshumayela kwiindawo ezingaziwayo, uKaren wathandaza kuYehova ecela uncedo. Wancokola nabo bakhonza kwiindawo ezikwanti. Wathi xa eneminyaka eyi-18, wafudukela kwindawo ekwiikhilomitha eziyi-64 ukusuka kwidolophu yakowabo.
Ibandla elincinane awaya kulo uKaren lishumayela kwingingqi esezintabeni ngakuNxweme lwePasifiki. UKaren uthi: “Xa sisiya kwibandla lethu elitsha sisuka eBaggao, sasihamba ngeenyawo iintsuku ezintathu, sisihla sinyuka ezintabeni, siwela nemilambo.” Walek’ umsundulo esithi: “Ukuze ndifike kwezinye izifundo zeBhayibhile, ndihamba iiyure ezintandathu, ndilale kwesinye sezo zifundo, ndize ngosuku olulandelayo ndiphinde ndihambe kwaezo yure zintandathu ukubuya.” Ngaba oku kuba nemiphumo emihle? Encumile, uKaren uthi: “Ewe kona, imilenze ikhe ibe buhlungu, kodwa ndiqhuba izifundo zeBhayibhile ezimalunga ne-18. Ndiye ‘ndangcamla ndabona ukuba uYehova ulungile’!”
“NDAFUNDA UKUTHEMBELA KUYEHOVA”
Yintoni eyabangela ukuba uSukhi, udade ongatshatanga oneminyaka engaphezu nje kwe-40 nohlala eUnited States, afudukele kwiiPhilippines? Ngo-2011 waya kwindibano yesiphaluka apho kwakudliwan’ indlebe nesibini esitshatileyo. Sabalisa indlela esithengise ngayo impahla yaso saza safudukela eMexico ukuze sincedise kumsebenzi wokushumayela apho. USukhi uthi, “Loo mava andenza ndacinga ngosukelo endingazange khe ndicinge ngalo.” USukhi liNdiya, ibe wathi akuva ukuba kufuneka abavakalisi kwintsimi yesiPunjabi kwiiPhilippines, wagqiba kwelokuba aye. Ngaba yayikho imiqobo?
Uthi: “Kwaba nzima ukukhetha izinto emandizithengise. Emva kokuzihlalela eflethini iminyaka eli-13, ndaya kuhlala nezalamane. Kwakungelulanga, kodwa kwandinceda ndaqhela ukuphila ubomi obulula.” Ziziphi iingxaki awaba nazo emva kokufudukela kwiiPhilippines? “Ezona ngxaki ndandinazo kukoyika iirhorho nokukhumbul’ ekhaya. Ndafunda ukuthembela kuYehova ngakumbi kunangaphambili!” Ngaba oko kuye kwamnceda? Encumile, uSukhi uthi: “UYehova uthi, ‘Khanincede, nindivavanye, enoba andiyi kuqongqothela phezu kwenu intsikelelo.’ Ubunyani bala mazwi ndiye ndibuqonde kakuhle xa umninimzi esithi, ‘Uza kubuya nini? Ndisenemibuzo emininzi.’ Kundivuyisa kakhulu ukunceda abantu abafun’ ukwazi uThixo!” (Mal. 3:10) USukhi uqhubeka esithi: “Eyona nto yayinzima kukwenza isigqibo sokufuduka. Emva kokusenza, ndamangaliswa kukubona indlela uYehova angenelela ngayo.”
“NDADA NDAYEKA UKUBA NEXHALA”
USime, ongumzalwana otshatileyo osele eza kudibanisa iminyaka eyi-40, wemka kwiiPhilippines kuba efumene umsebenzi ohlawula kakuhle kwilizwe elikuMbindi Mpuma. Ngoxa elapho, uSime wakhuthazwa ngumveleli wesiphaluka nayintetho eyanikelwa lilungu leQumrhu Elilawulayo ukuba abeke uYehova kuqala kubomi bakhe. Uthi: “Ndandisoyika gqitha xa ndicinga ngokuyeka emsebenzini.” Sekunjalo, wada wawuyeka umsebenzi wakhe wabuyela kwiiPhilippines. Namhlanje, uSime nomkakhe, uHaidee, bakhonza eDavao del Sur, kwiphondo leli lizwe apho kwakufuneka abavakalisi abangakumbi. USime uthi: “Ndiyavuya kuba ndada ndayeka ukuba nexhala lokuphulukana nomsebenzi ndaza ndabeka uYehova kuqala. Ayikho into eyanelisa njengokunika uYehova konke onako!”
“KUSINIKA ULWANELISEKO!”
Xa isibini esingoovulindlela esisele siyigabhule iminyaka eyi-30, uRamilo noJuliet, seva ukuba kukho ibandla elikumgama weekhilomitha eziyi-30 elalifuna uncedo, savuma ukuya kunceda. Kunetha kunganethi, uRamilo noJuliet bakhwela isithuthuthu sabo besiya kwiintlanganiso nasentsimini. Nangona behamba kwiindlela ezimbi benqumla kwiibhulorho eziyingozi, isigqibo abasenzayo sokwandisa ubulungiseleli babo siyabavuyisa. URamilo uthi: “Mna nomkam siqhuba izifundo zeBhayibhile eziyi-11! Ukukhonza kwindawo efuna abashumayeli abangakumbi kufuna ukuzincama, kodwa kusinika ulwaneliseko!”
Ngaba ufuna ukwazi okungakumbi ngokukhonza kwiindawo ezifuna abavakalisi abangakumbi kwilizwe lakho okanye kwamanye? Ukuba kunjalo, thetha nomveleli wesiphaluka, ufunde nenqaku elithi: “Ngaba ‘Ungawelela EMakedoni’?” kuBulungiseleli Bethu BoBukumkani buka-Agasti 2011.
Funda Okungakumbi
Yintoni Inkonzo Yobuvangeli?
Yintoni ebandakanyekileyo ekubeni ngumvangeli? Luluphi uqeqesho abalufumanayo?

robotstxt: allowed

filter: keep


text:
Kulula Ukudlala Ividiyo
Sebenzisa ezi ndlela zilula zokuhambisa ividiyo:
Ukucofa ngeminwe emibini: Ukuyidlala okanye ukuyimisa ividiyo.
Ukuhambisa umnwe wakho uye ngasekhohlo: Ukudlulela phambili.
Ukuhambisa umnwe wakho uye ngasekunene: Ukubuyela umva.
Ukuhambisa umnwe wakho uye phezulu: Ukunyusa isantya sevidiyo. (Ayenzeki kwiAndroid.)
Ukuhambisa umnwe wakho uye ezantsi: Ukunciphisa isantya sevidiyo. (Ayenzeki kwiAndroid.)
Ukucofa ngomnwe omnye: Ukuveza okanye ukufihla amaqhosha okuyidlala ividiyo.


text:
INQAKU ELIPHAMBILI
Ukukhulisa Abantwana Abangacingeli Iziqu Zabo Kuphela Kweli Hlabathi Linabantu Abazicingelayo
SUKU ngalunye siba nethuba lokwenzela abanye izinto ezintle. Kodwa kubonakala ngathi uninzi lwabantu lucingela iziqu zalo kuphela. Oku sikubona phantse kuyo yonke indawo—kwindlela abantu abaqhatha ngayo abanye, abaqhuba ngayo ezindleleni, abathetha rhabaxa ngayo nasekugqajukelweni kwabo yimisindo.
Lo moya wokubeka isiqu sakho kuqala ukho nakwiintsapho ezininzi. Ngokomzekelo, abanye abantu baqhawula umtshato kuba nje besithi “kukho okubhetele abanokukufumana kwenye indawo.” Nkqu nabanye abazali, banokuthi bengaqondanga bawuphembe lo mlilo wokuzicingela kubantwana babo. Njani? Ngokubafekethisa abantwana, ngoxa kwelinye icala berhuq’ iinyawo xa kufuneka bebohlwayile.
Kodwa ke, abazali abaninzi baqeqesha abantwana babo ukuba babacingele abanye yaye bafumana umvuzo ngenxa yoko. Abantwana ababacingelayo abanye badla ngokufumana abahlobo abasenyongweni baze bonwabe. Kwakhona, badla ngokwaneliseka ebomini. Ngoba? Kaloku iBhayibhile ithi, “kunoyolo ngakumbi ukupha kunokwamkela.”—IZenzo 20:35.
Ukuba ungumzali, yintoni onokuyenza ukuze ufundise abantwana bakho ukuba babe nobubele baze bangasuleleki ngulo mkhwa mbi wokuzicingela oxhaphakileyo namhlanje? Makhe sithethe ngezinto ezintathu ezinokwenza abantwana bakho bacingele iziqu zabo kuphela, kunye noko unokukwenza ukuze uthintele lo mkhwa.
1 Ukubancoma ngokugqithiseleyo
Ingxaki. Abaphandi bafumanise lo mkhwa uyingxaki: Ulutsha oluninzi luthi luqala nje ukusebenza lube sele lucinga ukuba lunelungelo lokufumana yonke into oluyifunayo—yaye lucinga ukuba luza kufumana impumelelo olungakhange luyisebenzele. Olunye luthi lungekakwazi nokwenza kwaloo msebenzi luwuqeshelweyo lube sele lucinga ukuba lufanele lunyuselwe. Kubekho nolunye olucinga ukuba luziingcaphephe yaye lufanele luphathwe njengookumkani—luze ludane kanobomi xa lubona ukuba ihlabathi alithanga nqa lulo.
Unobangela. Amaxesha amaninzi, oku kudla ngokubangelwa yindlela umntu akhuliswe ngayo. Ngokomzekelo, abanye abazali bathe phithi ngulo moya uphandl’ apha ohlohla abantu uluvo lokuba bangoothile noye wasasazeka kule minyaka yakutshanje. Le ndlela yokucinga yayibonakala ngathi iyavakala: Kwakusithiwa ukuba ukuncoma umntwana nokuba kukanye nje kuluncedo, kucacile ukuba ukusoloko umncoma kubhetele nangakumbi. Kwelinye icala, kwakusithiwa ukugxeka umntwana kuyamtyhafisa. Kwihlabathi elalifuna abantu bazithembe, kwakusithiwa umzali ongenalo nofifi lwendlela yokukhulisa abantwana umbona ngokubagxeka. Abazali babexelelwa ukuba abamele benze abantwana babo bazive bengoongantweni.
Ngenxa yoko, abazali abaninzi baqalisa ukutyibela abantwana babo ngezincomo, naxa abantwana bengenzanga nto ifuna ukunconywa. Umntwana wayeqhwatyelw’ izandla naxa enze eyona nto yakha yangabi namsebenzi; iimpazamo zakhe zazibethwa ngoyaba enoba zinkulu kangakanani. Abo bazali babekholelwa ukuba ukuze umntwana azithembe kufuneka bazibethe ngoyaba iimpazamo zakhe baze baqiniseke ukuba bancoma yonk’ enye into ayenzayo. Ukwenza abantwana bazive bebalulekile kwakuyeyona nto iphambili kunokubafundisa ukwenza izinto ezaziza kubenza banconywe.
Oko kufundiswa yiBhayibhile. IBhayibhile ithi umntu ufanele anconywe xa enze okuhle. (Mateyu 25:19-21) Kodwa ukuncoma abantwana kuba ufuna nje bazive bebalulekile kunokubenza bazicingele ngokugqithiseleyo. IBhayibhile iyihlab’ esikhonkosini le nto xa isithi: “Ukuba ubani ucinga ukuba unguthile xa engeyonto, ukhohlisa ingqondo yakhe.” (Galati 6:3) Ngenxa yoko, iBhayibhile ithi kubazali: “Sukuyekelela ukumqeqesha umntwana. Ukuba uyamohlwaya ngoswazi akayi kufa.” *—IMizekeliso 23:13, IBhayibhile YesiXhosa Yowe-1996.
Oko unokukwenza. Zimisele ukumlungisa umntwana xa onile, uze umncome xa kuyimfuneko. Musa ukuncoma umntwana kuba nje ufuna azive ebalulekile. Isikhuni sisenokubuya nomkhwezeli xa usenza loo nto. Incwadi ethi Generation Me ithi: “Ukuze ukwazi ukuzithemba kufuneka ufunde ukuba nobuchule bokwenza nokufunda izinto, kungekhona ukuxelelwa ukuba ubalulekile kodwa kube kungekho kwanto ukwazi ukuyenza.”
“Musani ukuzicingela ngaphezu koko umntu amelwe kukuzicingela ngako. Ndaweni yaloo nto yibani neengcinga ezithobekileyo.”—Roma 12:3, IBhayibhile YesiXhosa Yowe-1996
2 Ukubakhusela ngokugqithiseleyo
Ingxaki. Ulutsha oluninzi oluqalisa ukusebenza lubonakala ngathi alukakwazi ukumelana neengxaki zobomi. Olunye lugxekwa nje ngento encinane luze lukhubeke lube yinyama. Olunye luthanda ukuba izinto zenziwe ngendlela yalo yaye alwamkeli nantoni na engathandwa lulo. Ngokomzekelo, kwincwadi ethi Escaping the Endless Adolescence, uGqr. Joseph Allen ubalisa ngomnye umfana owayeze kufuna umsebenzi kuye. Eli tyendyana lathi kuye: “Xa ndiwujongile lo msebenzi, ingathi unayo nendawana ekruqulayo, ibe mna andidibani nento ekruqulayo.” UGqr. Allen uthi: “Le ntwana yayingaqondi ukuba yonke imisebenzi inendawana ekruqulayo. Bekutheni ide ibe neminyaka engamashumi amabini anesithathu ingekayazi loo nto?”
Unobangela. Kutshanje, abazali abaninzi baye bacinga ukuba kunyanzelekile babakhusele abantwana babo kuyo nantoni na enokubakhathaza. Ngaba intombi yakho itshone uviwo? Yiya kutitshala ubhabha uze umxelele ukuba ayipasise. Ngaba unyana wakho ufumene itikiti lokuqhuba kakubi? Mhlawulele. Ngaba waliwe yintombi? Gxeka loo ntombi.
Nangona abazali befanele babakhusele abantwana babo, ukubakhusela ngokugqithiseleyo kunokubenza bacinge ukuba bafanele batyhole abanye rhoqo besiba neengxaki. Incwadi ethi Positive Discipline for Teenagers ithi: “Kunokuba baziqhelise ukunyamezela intlungu yokuphoxeka baze bafunde kuyo, abantwana abanjalo badla ngokukhula becingela iziqu zabo kuphela yaye besithi ihlabathi kunye nabazali babo banyanzelekile ukuba babenzele nantoni na abayifunayo.”
Oko kufundiswa yiBhayibhile. Amahla-ndinyuka yinxalenye yobomi. Kangangokuba iBhayibhile ide ithi: “Izinto ezimbi zehlela bonke abantu!” (INtshumayeli 9:11, Easy-to-Read Version) Oku kuquka nabantu abalungileyo. Ngokomzekelo, umpostile uPawulos owayengumKristu wehlelwa zizinto ezibuhlungu xa wayeshumayela. Sekunjalo, ukunyamezela kwakhe ubunzima kwamnceda! Wabhala wathi: “Ndiye ndafunda ukwaneliseka, phantsi kwazo naziphi na iimeko. . . . Ndiye ndayifunda imfihlelo yokuba kunjani ukuhlutha nokulamba, neyokuba kunjani ukuba nentabalala nokuswela.”—Filipi 4:11, 12.
Oko unokukwenza. Sebenzisa lo mgaqo weBhayibhile, ngokobudala babantwana bakho: “Ngamnye uya kuthwala owakhe umthwalo.” (Galati 6:5) Ukuba unyana wakho ufumana itikiti lokuqhuba kakubi, kuya kuba kuhle ukumyeka alibhatale ngokwakhe, enoba ulibhatala ngale mali udla ngokumpha yona okanye ngomvuzo wakhe ukuba uyasebenza. Ukuba intombi yakho itshona uviwo, mayazi ukuba ifanele izimisele kwixa elizayo. Ukuba unyana wakho wahlukana nentombi, mthuthuzele—kodwa ke ngexesha elifanelekileyo mncede azibuze umbuzo onjengothi, ‘Akungebi mhlawumbi le nto indifundisa ukuba ndifanele ndiphucule ubuntu bam?’ Abantwana abafunda ukucombulula iingxaki zabo bafunda ukunyamezela nokuzithemba, mpawu ezo bangayi kuba nazo ukuba kukho umntu osoloko ebakhusela.
“Ngamnye makangqine oko ukuko umsebenzi wakhe, uya kwandula ke abe nesizathu sokugcoba.”—Galati 6:4.
3 Ukubafekethisa
Ingxaki. Kuhlolisiso olwenziwa kulutsha, i-81 pesenti yalo yathi eyona nto ibalulekileyo ‘kukuba sisityebi’—isithi ubutyebi bubaluleke ngaphezu kokunceda abanye. Kodwa ukufuna ubutyebi akukwenzi wonwabe. Eneneni, uphando lubonisa ukuba abantu abafuna ukuba zizityebi ngabona bangonwabanga nabaxinezelekileyo. Kwakhona, badla ngokuthwaxwa kanobomi zizigulo zomzimba nezengqondo.
Unobangela. Abanye abantwana bakhulela kumakhaya athanda ubutyebi. Incwadi ethi The Narcissism Epidemic ithi: “Abazali bafuna bonwabe abantwana babo yaye abantwana bayazithanda izinto ezintle. Ngenxa yoko abazali babathengela izinto ezintle. Loo nto ibangela ukuba abantwana bonwabe okomzuzwana baze emva koko bafune ezinye.”
Kakade ke, abarhwebi baye basebenzisa lo mnqweno wabantu wokufuna izinto ezintsha, ukuze benze imali engakumbi. Iintengiso zikuxelela oku xa zibhengeza into ethile, ‘Ufanelwe kokona kubhetele’ nokuthi ‘Kuba ikufanele.’ Ulutsha oluninzi luye lwaqhatheka yaye ngoku luntyumpantyumpeka ematyaleni ibe alukwazi ukuhlawula ezi zinto beluxelelwe ukuba “zilufanele.”
Oko kufundiswa yiBhayibhile. IBhayibhile iyavuma ukuba imali iyafuneka. (INtshumayeli 7:12) Kwangaxeshanye, ilumkisa ngelithi, “ukuthanda imali yingcambu yazo zonke iintlobo zobubi.” Yalek’ umsundulo isithi: ‘Ngenxa yokusukelana nolo thando bambi baye . . . bazingxwelerha ngeentlungu ezininzi.’ (1 Timoti 6:10) IBhayibhile ithi asifanele sithi phithi bubutyebi, kodwa sifanele sanele zizinto ezifunekayo ukuze umntu aqhubeke ephila.—1 Timoti 6:7, 8.
“Abo bazimisele ukuba zizityebi beyela ekuhendweni nasemgibeni, nakwiminqweno emininzi engekho ngqiqweni neyenzakalisayo.”—1 Timoti 6:9
Oko unokukwenza. Mzali, nawe khawuhlole isimo sakho sengqondo ngemali nezinto okwazi ukuzithenga ngayo. Zazi izinto ezibalulekileyo uze uncede abantwana bakho benze okufanayo. Incwadi ethi The Narcissism Epidemic ithi: “Abazali bafanele bancokole kunye nabantwana babo ngezinto ezifana nokuthi, ‘Sifanele sizithenge xa kutheni izinto ezinamaxabiso athotyiweyo? Kunini apho singafanele sizithenge?’ ‘Yintoni inzala yemali-mboleko?’ ‘Yiyiphi into owakha wayithenga kuba nje kusitsho omnye umntu?’”
Kulumkeleni ukuthi xa kuye kwavela ingxaki ethile entsatsheni, nisuke nixolisane ngokuthengelana izinto ezintle kunokuba nilungise ingxaki le. Incwadi ethi The Price of Privilege ithi: “Ukusebenzisa izinto eziphathekayo ukuze ucombulule iingxaki akuncedi nganto. Ukuze kulungiswe iingxaki, kufuneka nicingisise ngazo, nibe nobulumko novelwano, ningasuki nje nivule izipaji ze nithenge izinto ezintle.”
^ isiqe. 11 IBhayibhile ayifundisi abantu ukuxhaphaza abantwana babo emzimbeni nangamazwi. (Efese 4:29, 31; 6:4) Injongo yokuqeqesha kukufundisa kungekhona ukunika umzali ithuba lokukhuphela umsindo wakhe emntwaneni.
Funda Okungakumbi
Ngaba Kubalulekile Ukuba Nembeko?
Ngaba ukuba nembeko kuphelelwe lixesha okanye kubalulekile namhlanje?


text:
ULUTSHA LUYABUZA
Ngaba Ndifanele Ndiyenze Itattoo?
Yintoni ekubangela ufune ukuyenza?
Umfana ogama linguRyan uthi: “Ndicinga ukuba iitattoo ngumzobo omhle.”
Isizathu sokuba wenze itattoo sinokuchaphazela indlela okujonga ngayo ukuyenza. Ngokomzekelo, uJillian ofikisayo uthi: “Enye intombazana endandifunda nayo yaswelekelwa ngumama wayo isencinci. Xa yaqalisa ukufikisa, yenza itattoo enegama likamama wayo entanyeni. Ndicinga ukuba itattoo enjalo ibonisa indlela eyayimthanda ngayo umama wayo.”
Enoba siyintoni isizathu, ufanele ucingisise kakuhle ngaphambi kokuba ugqibe ngokwenza itattoo! Yiyiphi imibuzo ofanele uzibuze yona ukuba ucinga ngokwenza itattoo? Yiyiphi imigaqo yeBhayibhile enokukunceda wenze esona sigqibo sihle?
Yiyiphi imibuzo ofanele uzibuze yona?
Ziziphi iingozi ezinokubakho? Iwebhsayithi yeMayo Clinic ithi: “Iitattoo zonakalisa isikhumba, nto leyo ebonisa ukuba usenokuba nezifo neengxaki ezingakumbi.” “Ngamanye amaxesha amaqhakuva ekuthiwa ziigranulomas ajikeleza itattoo. Ukwenza itattoo kunokubangela amadyungudyungu ekuthiwa ziikeloid—akhula kwindawo enetattoo ngokungathi utshile.” Kwakhona, le webhsayithi ithi: “Ukuba izinto ozisebenzisayo xa usenza itattoo zichatshazelwe ligazi elinesifo, unokosulelwa zizifo ezosuleleka ngegazi.”
Inokuyichaphazela njani indlela abakujonga ngayo abantu? Uthanda ungathandi, indlela obonakala ngayo itheth’ into ngawe. Ibonisa ukuba ukhulile okanye usemncinci, uthembekile okanye awukhathali. USamantha ofikisayo uthi: “Nanini na ndibona umntu onetattoo, ngokuzenzekelayo ndimdibanisa nabantu abaselayo nabathanda imijuxuzo.”
UMelanie, ona-18, ubona nenye into. Uthi: “Kum, iitattoo zifihla ubuhle bakho bendalo. Kuba ngathi abo bazenzayo abafuni ukubonwa eyona nto bayiyo, ngoko bazifihla ngazo.”
Ngaba uza kusoloko uyithanda? Ekuhambeni kwexesha, ukutyeba okanye ukuguga kunokuyenza itattoo ifiphale ize itshintshe. Umfana ogama linguJoseph uthi “Ndizibonele ngala wam indlela ezibonakala ngayo iitattoo emntwini emva kweminyaka, azintlanga.”
UAllen ona-21 uthi “Iitattoo zidla ngokuphelelwa lixesha. Into ibikade ithandwa ngumnikazi wayo isenokungathandwa ekuhambeni kwexesha.”
UAllen unyanisile. Kaloku, njengoko umntu ekhula, indlela abona ngayo izinto iyatshintsha, ukhetho lwakhe luyatshintsha, nezinto azithandayo ziyatshintsha—kodwa zona iitattoo azitshintshi. Intombazana egama linguTeresa ithi: “Ukuba netattoo endikhumbuza ngeemvakalelo zobudenge asinto ebendingathanda ukuyiquka kwizinto endizisola ngazo.”
Yiyiphi imigaqo yeBhayibhile enokukunceda?
Umntu okhulileyo uqala ngokucinga ngazo zonke izinto ngaphambi kokwenza isigqibo. (IMizekeliso 21:5; Hebhere 5:14) Ngoko khawucinge ngale migaqo yeBhayibhile isebenzayo kumbandela weetattoo.
Kolose 3:20: “Nina bantwana, bathobeleni abazali benu ezintweni zonke, kuba oko kukholekile eNkosini.”
Ziziphi iimeko onokujongana nazo xa uhlala ekhaya nabazali bakho kodwa ungabathobeli?
1 Petros 3:3, 4: “Ukuhomba kwenu makungabi kokokulukwa kwangaphandle kweenwele nokokufakwa kwezihombo zegolide okanye ukunxitywa kwezambatho zangaphezulu—kodwa makube kokomntu ofihlakeleyo wentliziyo ofake isivatho esingenakonakala somoya ozolileyo nowobulali.”
Ucinga ukuba kutheni iBhayibhile igxininisa ‘kumntu ofihlakeleyo wentliziyo’?
1 Timoti 2:9: ‘Abafazi mabazihombise ngesinxibo ngokuthozama nangengqondo ephilileyo.’
Lithetha ukuthini igama elithi “ukuthozama”? Kutheni ukuthozama kunomtsalane ngakumbi kunokuzibhala emzimbeni?
Roma 12:1: ‘Yinikele imizimba yenu ibe yimibingelelo ephilayo, engcwele, eyamkelekileyo kuThixo, inkonzo ke leyo engcwele ngokwamandla enu engqiqo.’
Kutheni uThixo eyikhathalele indlela owuphethe ngayo umzimba wakho?
Emva kokucinga ngezi zinto kuthethwe ngazo, abantu abaninzi baye bakhetha ukungayenzi itattoo. Phofu ke, baye bafumana into ebhetele kuneetattoo. UTeresa, ekuthethwe ngaye ngaphambilana, uthi: “Ukuba kukho ibinzana okanye into oyithanda kakhulu okanye umntu obaluleke kakhulu kuwe, yiphile loo nto ithethwa lelo binzana okanye umxelele loo mntu indlela axabiseke ngayo kuwe. Kunokuba wenze itattoo, yiphile into oyikholelwayo.”


text:
OKTOBHA 7, 2015
EOSTRIYA
Utyhilo Litye Lesikhumbuzo LeNgqina LaseAustria Elabulawa NgamaNazi, Usodolophu Sisithethi Esiphambili
EVIENNA—NgoMeyi 13, 2015, abantu abamalunga ne-400 baya kutyhilo litye lesikhumbuzo likaGerhard Steinacher, iNgqina likaYehova elabulawa ngamaNazi kwiminyaka eyi-75 eyadlulayo kuba lingazange livume ukuba semkhosini wamaJamani. UGabriele Votava, ongusodolophu weNgingqi yaseMeidling, eVienna, wayesisithethi esiphambili xa kwakutyhilwa eli litye lesikhumbuzo lincanyathiselwe ngaphandle kumzi owawusakuba ngowakwaSteinacher eMeidling, eVienna eLägenfeldgasse 68.
Amazwi athi, “Andinakukwazi tu ukudubula,” awayethethwa nguMnu. Steinacher xa ecela ukuba avunyelwe angayi emkhosini aba ngumxholo weso sikhumbuzo. Loo mazwi alula acacisa imilinganiselo yamaKristu uMnu. Steinacher awayeyixabise nyhani, njengamazwi kaYesu afumaneka kuMateyu 19:19 athi: “Uze umthande ummelwane wakho njengawe siqu.”
UGerhard wafunda iBhayibhile esemtsha. Xa wayeneminyaka eyi-17, wazenzela isigqibo sokuba liNgqina likaYehova. NgoSeptemba 15, 1939, uMnu. Steinacher wabanjwa ngenxa yokuba isazela sakhe sasingamvumeli ukuba abe semkhosini nokuba engazange afune ukwenza isifungo sokuthembeka kuHitler. Emva kokuba evalelwe iiveki ezintandathu eVienna, uMnu. Steinacher wasiwa apho kugcinwa amabanjwa angekaxoxwa amatyala awo kwintolongo yaseMoabit eBerlin, eJamani.
NgoNovemba 11, 1939, usuku lokuqala lokuxoxwa kwetyala lakhe, uMnu. Steinacher wabekwa ityala lokungayixhasi inkonzo yasemkhosini waza wagwetyelwa ukufa. Wacela ukwenzelwa inceba ngenxa yoko akukholelwayo. Nakuba kunjalo, ngoMatshi 2, 1940, iReichskriegsgericht (Reich Military Court) zange isitshintshe eso sigwebo sokufa. Kwiiveki ezine kamva, ngoMatshi 30, uMnu. Steinacher wanqunyulw’ intloko eBerlin kwintolongo enamabanjwa azindlavini iPlötzensee, eneminyaka eyi-19.
Emva kolo tyhilo litye lesikhumbuzo, lo mcimbi waqhubeka kwalapho kufutshane eVolkshochschule Theater. Phakathi kwezinto ezazisenziwa, kwakukho nomboniso ongembali yentsapho yakwaSteinacher. Kwaboniswa nangebhokisi encinane eyayifunyanwe ngo-1976 eneeleta eziyi-28 ezazivela kuIgnatz noLuise Steinacher zisiya kunyana wabo uGerhard ngoxa wayesentolongweni, kunye namakhadi neeleta eziyi-25 ezazivela kuGerhard ekhuthaza abazali bakhe yaye ebaqinisekisa ngokholo awayenalo, nabo ababenalo.
Lithetha ngeso sihlandlo, inqaku elikwiphephandaba leveki laseVienna iWiener Bezirkszeitung, lathi, “yayisisikhumbuzo esikhethekileyo” esenza izenzo zenkalipho zikaMnu. Steinacher “zaphuma ebumnyameni zeza ekukhanyeni.” Eli nqaku laqhubeka lincoma uMnu. Steinacher lisithi: “Wayekulungele ukufela imilinganiselo yakhe—le kanye wayephila ngayo.”


text:
EINDONESIA
Soze Siluyeke Ukholo Esinalo
UDaniel Lokollo
WAZALWA Ngo-1965
WABHAPTIZWA Ngo-1986
IBALI LOBOMI Uvulindlela okhethekileyo ongazange agungqe ngexesha lentshutshiso.
NGOAPRILI 14, 1989, ndathi ndisaqhuba iintlanganiso kwidolophu yaseMaumere, kwiSiqithi saseFlores, kwambonzeleka amagosa karhulumente, abamba mna nabanye abathathu.
Oonogada basentolongweni bazama ukusinyanzela ukuba sikhahlele iflegi. Sathi sakungavumi, basibetha, basikhaba, baza basimisa kwilanga eligqats’ ubhobhoyi kangangeentsuku ezintlanu. Ebusuku sasiqhaqhazelis’ amazinyo kwizisele zethu ezincinane ezinomgangatho wesamente nezimdaka, sidiniwe kwaye siqaqanjelwa ngamanxeba. Umphathi wentolongo wayesihlalele ngelithi masiluyeke olu kholo sinalo, kodwa sasimphendula sithi, “Soze siyikhahlele iflegi de sife.” NjengamaKristu amaninzi awayephila ngaphambi kwethu, saziva sinelungelo ‘lokubandezeleka ngenxa yobulungisa.’—1 Pet. 3:14.
Funda Okungakumbi
Kutheni AmaNgqina KaYehova Engabandakanyeki Kwiipolitiki?
Ngaba ukungabandakanyeki kwethu kwezopolitiko kuyingozi kurhulumente?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
38 Laza ilizwi likaYehova laqhubeka lifika kum, lisithi:
2 “Nyana womntu,+ bhekisa ubuso bakho ngakuGogi welizwe lakwaMagogi,+ isikhulu esiyintloko sakwaMesheki+ noTubhali,+ uprofete nxamnye naye.
3 Uze uthi, ‘Itsho iNkosi enguMongami uYehova ukuthi: “Yabona, ndinxamnye nawe, Gogi, wena sikhulu esiyintloko sakwaMesheki noTubhali.
4 Yaye ngokuqinisekileyo ndiya kukujika ndikufake amagwegwe emihlathini+ ndize ndikuzise nawo wonke umkhosi wakho wamajoni,+ amahashe nabakhweli-mahashe, bonke bembethe ezikhethwe kakuhle,+ ibandla elikhulu, ngekhaka elikhulu nengweletshetshe, bonke bephethe amakrele;+
5 iPersi,+ iTiyopiya+ nePuti+ kunye nabo, bonke beneengweletshetshe nezigcina-ntloko;
6 iGomere+ namabutho ayo onke, indlu kaTogarma,+ weyona mimandla ithe qelele yasemntla, nawo onke amabutho ayo, nezizwana ezininzi kunye nawe.+
7 “‘“Lunga, uzilungiselele, wena nalo lonke ibandla lakho,+ abo bahlanganisene ecaleni lakho, yaye umele ube ngumlindi wabo.
8 “‘“Emva kwemihla emininzi kuya kunikelwa ingqalelo kuwe. Ekupheleni kweminyaka uya kuza elizweni+ labantu ababuyisiweyo ekreleni, abaqokelelwe ndawonye bevela kwizizwana ezininzi,+ ezintabeni zakwaSirayeli, ezingqineke ziyindawo ephanzileyo rhoqo; lona kanye ilizwe elikhutshwe kwizizwana ezininzi, apho zazihlala zinqabisekile, zonke.+
9 Uya kubopheleleka ukuba unyuke. Uya kungena njengesaqhwithi.+ Uya kuba njengelifu ekugubungeleni ilizwe,+ wena nawo onke amabutho akho nezizwana ezininzi ezikunye nawe.”’
10 “Itsho iNkosi enguMongami uYehova ukuthi, ‘Ngaloo mini kumele kunyuke izinto entliziyweni yakho,+ kwaye ngokuqinisekileyo uya kucinga icebo lenkohlakalo;+
11 uthi: “Ndiya kunyuka ndiye kwilizwe elivulekileyo lasemaphandleni.+ Ndiya kubafikela abo bangenasiphazamiso, abahleli ngonqabiseko, bonke behleli bengenaludonga,+ bengenamivalo nazingcango.”
12 Oku uya kukwenza ngenjongo yokuthimba, uphange amaxhoba amaninzi,+ ukuze ubuyisele isandla sakho kwiindawo eziphanzileyo ezinabemi kwakhona+ nakwisizwana esihlanganiselwe ndawonye siphuma ezintlangeni,+ eso siziqwebela indyebo nempahla,+ eso sihleli esazulwini+ somhlaba.
13 “‘UShebha+ noDedan+ nabarhwebi baseTarshishe+ nazo zonke iingonyama zayo ezintsha nezinezingci+—baya kuthi kuwe: “Ngaba ufikela ukufumana amaxhoba amaninzi na? Ngaba uze kuphanga kakhulu na le nto uhlanganise ibandla lakho, ukuze uthabathe isilivere negolide, uthabathe indyebo nempahla, ukuze ufumane amaxhoba amaninzi kakhulu?”’
14 “Ngoko ke profeta, nyana womntu, uthi kuGogi, ‘Itsho iNkosi enguMongami uYehova ukuthi: “Akuyi kuba ngaloo mini yokuhlala kwabantu bam amaSirayeli benqabisekile na oya kuthi ukwazi oku?+
15 Ngokuqinisekileyo uya kuza uvela endaweni yakho, kweyona mimandla ithe qelele yasemntla,+ wena nezizwana ezininzi zikunye nawe, bonke bekhwele emahasheni, ibandla elikhulu, ewe umkhosi omkhulu wamajoni.+
16 Uya kubopheleleka ukuba ubafikele abantu bam amaSirayeli, njengamafu agubungele ilizwe.+ Ekupheleni kwemihla oku kuya kwenzeka, yaye ngokuqinisekileyo ndiya kukuzisa elizweni lam,+ ngenjongo yokuba iintlanga zindazi xa ndizingcwalisa kuwe phambi kwamehlo azo, Gogi.”’+
17 “Itsho iNkosi enguMongami uYehova ukuthi, ‘Ikwanguwe+ na lowa ndandithetha ngaye ngemihla yangaphambili ngesandla sabakhonzi bam abaprofeti bakwaSirayeli, ababeprofeta ngaloo mihla—iminyaka—mayela nokuziswa kwakho phezu kwabo?’+
18 “‘Kuya kuthi ngaloo mini, ngemini yokufika kukaGogi emhlabeni wakwaSirayeli,’ itsho iNkosi enguMongami uYehova, ‘ubushushu bam bunyuke buze empumlweni yam.+
19 Ndiya kuthetha ndinobukhwele,+ ngomlilo wokuvutha komsindo wam.+ Ngokuqinisekileyo ngaloo mini kuya kubakho ukunyikima okukhulu emhlabeni wakwaSirayeli.+
20 Ngenxa yam ziya kubopheleleka ukuba zingcangcazele iintlanzi zolwandle nezidalwa eziphaphazelayo zamazulu namarhamncwa asendle nazo zonke izinto ezirhubuluzayo emhlabeni noluntu lonke oluphezu komhlaba,+ okunene iintaba ziya kudilizwa+ neendlela ezingumnqantsa ziya kuwa, nasemhlabeni zonke iindonga ziya kuwa.’
21 “‘Ndiza kumbizela ikrele kuwo wonke ummandla wam weentaba,’ itsho iNkosi enguMongami uYehova.+ ‘Ikrele lakhe ngamnye liya kuba nxamnye nomntakwabo.+
22 Ndiza kumgweba,+ ngendyikitya yokufa+ nangegazi;+ ndiza kunisa izantyalantyala zemvula ekhukulayo namatye esichotho,+ umlilo+ nesalfure phezu kwakhe naphezu kwamabutho akhe naphezu kwezizwana ezininzi ezinaye.+
23 Ngokuqinisekileyo ndiya kuzikhulisa ndizingcwalise+ ndize ndizazise phambi kwamehlo eentlanga ezininzi; zazi ukuba ndinguYehova.’+
Yithumele
Yithumele
Hezekile 38
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=38&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D38%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
5 Noko ke, kwabakho isikhalo esikhulu+ sabantu nabafazi babo nxamnye nabazalwana babo abangamaYuda.+
2 Yaye kwakukho abo babesithi: “Sinikela ngoonyana bethu neentombi zethu njengesibambiso ukuze sifumane ukudla okuziinkozo sidle size sihlale siphila.”+
3 Yaye kwakukho abo babesithi: “Sinikela+ ngamasimi ethu nezidiliya zethu nezindlu zethu ukuze sifumane ukudla okuziinkozo ngexesha lokunqongophala kokutya.”
4 Yaye kwakukho abo babesithi: “Siboleke imali yonikelo lukakumkani+ ngenxa yamasimi ethu nezidiliya zethu.+
5 Kwaye ngoku inyama yethu iyafana nenyama yabazalwana bethu;+ oonyana bethu bayafana noonyana babo, kodwa yabona oonyana bethu neentombi zethu sibenza amakhoboka,+ kwaye sezikhona iintombi zethu esele zingawo; yaye akukho mandla ezandleni zethu ngoxa amasimi ethu nezidiliya zethu izezabanye.”
6 Ke kaloku ndaba nomsindo kakhulu kamsinya nje ndakuba ndisivile isikhalo sabo nala mazwi.
7 Ndakunikela ingqalelo oku ngentliziyo yam, yaye ndazihlaba amadlala+ izidwangube namasekela-baphathi, ndaza ndahlabela mgama ndathi kuzo: “Nibiza inzuzo enkulu,+ ngamnye kumzalwana wakhe.”
Ngaphezu koko, ndalungiselela indibano enkulu ngenxa yabo.+
8 Ndaza ndathi kubo: “Thina ngokwethu siye sabathenga kwakhona+ abazalwana bethu abangamaYuda ababethengiswe ezintlangeni, kangangoko kusemandleni ethu; yaye kwangaxeshanye niya kubathengisa na abazalwana benu,+ yaye bamele bathengiswe kuthi na?” Abazange bathethe, bengazange bafumane lizwi.+
9 Kwaye ndahlabela mgama ndathi: “Le nto niyenzayo ayilunganga.+ Anifanelanga kuhamba ngokoyika+ uThixo wethu+ na ngenxa yongcikivo+ lweentlanga, eziziintshaba zethu?+
10 Yaye mna, abazalwana bam nabalindi bam sibolekisa ngemali nokudla okuziinkozo phakathi kwabo. Masincede, sikuyeke oku kubolekisa ngenzala.+
11 Ncedani, nibabuyisele ngalo mhla amasimi abo,+ izidiliya zabo, igcume labo lomnquma nezindlu zabo, nesahlulo sekhulu semali nesokudla okuziinkozo, iwayini entsha neoli ebeniyibiza kubo njengenzala.”
12 Bona bathi: “Siza kuzibuyisela,+ yaye kubo asiyi kubiza nto.+ Siza kwenza kanye njengokutsho kwakho.”+ Ngoko ndabiza ababingeleli ndaza ndabafungisa ukwenza ngokuvumelana neli lizwi.+
13 Ndasivuthulula isifuba sam ndathi: “Wanga uTHIXO oyinyaniso angamvuthulula ngolu hlobo endlwini yakhe wonke umntu ongaliphumeziyo eli lizwi; yaye kwanga angavuthululwa ngolu hlobo angabi nanto.” Lonke ibandla lathi: “Amen!”+ Yaye baqalisa ukumdumisa uYehova.+ Nabantu benza ngokuvisisana neli lizwi.+
14 Enye into: Ukususela ngemini awandimisela ngayo ukuba ndibe yirhuluneli yabo+ kwilizwe lakwaYuda, ukususela kunyaka wamashumi amabini+ ukusa kunyaka wamashumi amathathu anesibini+ ka-Artashashta+ ukumkani, iminyaka elishumi elinesibini, mna nabazalwana bam asizange sisidle isonka serhuluneli.+
15 Ke zona ezinye iirhuluneli ezazingaphambi kwam, zazibenzela ubunzima abantu, yaye zaziqhubeka zithabatha kubo amashumi amane eeshekele zesilivere ukwenzela isonka newayini. Abalindi babo babebalawula abantu.+ Ke mna, andizange ndenze ngaloo ndlela+ ngenxa yokoyika uThixo.+
16 Ngaphezu koko, ndafak’ isandla kumsebenzi wolu donga,+ kwaye asizange sizuze ntsimi;+ yaye bonke abalindi bam babeqokelelene ndawonye emsebenzini.
17 Yaye amaYuda namasekela-baphathi, amadoda alikhulu elinamashumi amahlanu, nabo babengena kuthi bevela ezintlangeni ezisijikelezileyo babesetafileni yam.+
18 Ke yona into eyayilungiswa mihla le, yinkunzi yenkomo enye, izimvu ezikhethiweyo ezintandathu neentaka zazilungiselelwa mna, kulungiswe lonke uhlobo lwewayini+ eninzi kube kanye ngeentsuku ezilishumi. Kunye noku andizange ndisifune isonka serhuluneli, ngenxa yokuba inkonzo yesi sizwana yayinzima.
19 Kukhumbule,+ Thixo wam, konke ukulunga+ endikwenzileyo ngenxa yesi sizwana.+
Yithumele
Yithumele
Nehemiya 5
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=16&Chapter=5&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D16%26Chapter%3D5%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Khanikhe Nizikhumbuze Njengentsapho
Thelekisa umfanekiso nevesi
Funda iGenesis 1:1-31. Krwela umgca uze ungqamanise umfanekiso ngamnye nevesi yeBhayibhile ohambisana nayo. (Le mifanekiso ayibhalwanga ngokulandelelana kwayo.)
INTO EKUNOKUNCOKOLWA NGAYO:
Sazi njani ukuba iintsuku zokudala zazingeyomihla yeeyure ezingama-24?
UKUFUMANA IMPENDULO: Funda iGenesis 2:4; iNdumiso 90:4.
Yintoni oyifundayo ngoYehova kwimisebenzi yokudala?
UKUFUMANA IMPENDULO: Funda iNdumiso 115:16; amaRoma 1:20; eyoku-1 kaYohane 4:8; iSityhilelo 4:11.
OKUNOKWENZIWA YINTSAPHO:
Cebani uhambo njengentsapho. Tyelelani kumzi wogcino zilwanyana, kumyezo, okanye iziko elinezixhobo zokufunda iinkwenkwezi ukuze nifunde ngezilwanyana enizithandayo, izityalo, okanye izijikeli-langa. Emva koko, chazela intsapho yakho ngoko uye wakufunda ngoYehova kwindalo yakhe.
Gcinani La Makhadi
IKHADI LEBHAYIBHILE 23 UYONATAN
IMIBUZO
A. UYonatan wayengunyana omdala ka ․․․․․.
B. Yinyaniso okanye Bubuxoki? Uyise wamgibisela ngomkhonto.
C. Ngubani owayethandwa ngokukhethekileyo nguYonatan, ibe ngoba?
IMBALI YAKHE
Nakuba kwakumele kungene yena etroneni, kwaye emdala ngeminyaka ekuma-30 kunoDavide, uYonatan waxhasa uDavide njengalowo ukhethwe nguThixo ukuba abe ngukumkani. (1 Samuweli 23:15-18) Wade wabek’ ubomi bakhe esichengeni ukuze akhusele uDavide kuSawule, uyise owayenomona. (1 Samuweli 20:1-42) Umzekelo kaYonatan wokuthobela usifundisa ukuba sivuyisane nabo bafumana izinto ezintle kuThixo.
IIMPENDULO
A. Kumkani uSawule.—1 Samuweli 14:47, 49.
B. Yinyaniso.—1 Samuweli 20:33.
C. NguDavide. Wabona isibindi nendlela awayethanda uYehova ngayo njengoko wayesilwa noGoliyati.—1 Samuweli 17:1–18:4.
Abantu Namazwe
Igama lam ndinguPyae Sone Aung, ndineminyaka eli-11 ubudala, ndikunye noHsu Myat Yadanar Lwin, oneminyaka esi-7 ubudala. Sihlala eMyanmar. Mangaphi amaNgqina kaYehova ahlala eMyanmar? Ngaba angama-3 600, angama-6 300, okanye ali-10 000?
Liliphi ichaphaza elibonisa indawo esihlala kuyo? Yenza isangqa kwindawo ohlala kuyo uze ubone ukuba ukude kangakanani na eMyanmar.
Bantwana Khangelani Le Mifanekiso
Ngaba ungayifumana le mifanekiso kweli phephancwadi? Ngamazwi akho, chaza oko kwenzekayo kumfanekiso ngamnye.
IIMPENDULO
1 ungqamana F.
2 ungqamana B.
3 ungqamana A.
4 ungqamana E.
5 ungqamana C.
6 ungqamana D.
3 600.
D.


text:
Isimbuku Sika-2015
Amasebe AmaNgqina KaYehova: 89
Inani Lamazwe Anikela Ingxelo: 240
Isimbuku Samabandla: 118 016
Ababekho ESikhumbuzweni Ehlabathini Lonke: 19 862 783
Abathabathileyo ESikhumbuzweni Ehlabathini Lonke: 15 177
Incopho Yabavakalisi BoBukumkani: 8 220 105
Umlinganiselo Wabavakalisi Abashumayelayo Nyanga Nganye: 7 987 279
Umlinganiselo Wolwando Kunango-2014: 1.5
Isimbuku Sababhaptiziweyo: 260 273
Umlinganiselo Woovulindlela Abangabancedani Nyanga Nganye: 443 504
Umlinganiselo Woovulindlela Nyanga Nganye: 1 135 210
Isimbuku Seeyure Ezichithwe Entsimini: 1 933 473 727
Umlinganiselo Wezifundo Nyanga Nganye: 9 708 968
Kunyaka wenkonzo ka-2015, amaNgqina kaYehova aye achitha imali engaphaya kwe-R3.4 bhiliyoni ekunyamekeleni oovulindlela abakhethekileyo, abathunywa bevangeli nabaveleli abahambahambayo kwizabelo zabo. Ehlabathini lonke, bayi-26 011 abasebenza kwiiofisi zamasebe. Bonke bangamalungu elungiselelo Lehlabathi Lonke Labakhonzi Abakwinkonzo Ekhethekileyo Yexesha Elizeleyo YamaNgqina KaYehova.


text:
Inkcazelo Ngokukhenketha Neeofisi Zethu
Siyakumema ukuba uze kubona iiofisinoomatshini bethu bokuprinta. Fumana iadresi namaxesha okukhenketha.
ESlovakia
Pekna cesta 17
831 52 BRATISLAVA 34
SLOVAK REPUBLIC
+421 2-49107611
Ukukhenketha EBheteli
NgoMvulo ukusa NgoLwesihlanu
Ngo-8:00 a.m. ukusa ku-10:30 a.m. nango-1:00 p.m. ukusa ku-3:30 p.m.
Kuthabatha iyure nemizuzu engama-30
Ezona zinto ziboniswayo
Kwalathiswa umsebenzi wamaNgqina kaYehova aseCzech Republic naseSlovakia angaphezu kwama-26 500 kwaye kuguqulelwa iincwadi zeBhayibhile ngesiSlovak nangeNtetho Yezandla yaseSlovakia. Kuthunyelwa kumabandla aseOstriya, eCzech Republic, eSlovakia, naseSlovenia.


text:
ISAHLUKO 22
Ngaba “Ubulumko Obuvela Phezulu” Buyasebenza Ebomini Bakho?
1-3. (a) USolomon wabubonisa njani ubulumko obugqithiseleyo kwindlela awakucombulula ngayo ukubangisana kwabafazi ngosana? (b) Yintoni uYehova athembisa ukusinika yona, yaye yiyiphi imibuzo ebuzwayo?
YAYIYIMEKO enzima kunene—abafazi ababini bebangisana ngosana. Aba bafazi babehlala kunye, yaye ngamnye kubo wazala unyana, beshiyana nje ngeentsuku. Olunye usana lwafa, yaye ngoku ingulowo umfazi uthi ungunina wolo sana luphilayo. * Kwakungekho mntu wumbi ulingqina loko kwenzekileyo. Kusenokwenzeka ukuba eli tyala lalikhe lachotshelwa kwinkundla yamatyala eqhelekileyo kodwa ayeza nasicombululo. Ekugqibeleni, le nqontsonqa yasiwa kuSolomon, ukumkani wakwaSirayeli. Ngaba wayeza kukwazi ukuyibhenca inyaniso?
2 Emva kokuphulaphula kangangethuba elithile aba bafazi bexambulisana, uSolomon wathi makuziwe nekrele. Ngoko, wayalela ukuba lo mntwana acandwe kubini, aze mfazi ngamnye anikwe icala. Ngoko nangoko, unina wambongoza ukumkani ukuba alunike omnye umfazi lowo olo sana—umntwana wakhe oxabisekileyo. Kodwa lo mfazi wesibini wema ngelithi lo mntwana makacandwe kubini. Ngoku uSolomon wayeyazi inyaniso. Wayelwazi uthando umama analo ngomntwana wesizalo sakhe, yaye walusebenzisa olo lwazi ekucombululeni le mpikiswano. Khawuyithelekelele indlela awavuya ngayo umama womntwana xa uSolomon wamnika usana lwakhe waza wathi: “Ngunina lo.”—1 Kumkani 3:16-27.
3 Wabonisa ubulumko obugqithiseleyo, akunjalo? Xa abantu bevayo ngendlela uSolomon awalicombulula ngayo eli tyala, boyika, “kuba babona ukuba ubulumko bukaThixo babungaphakathi kuye.” Ewe, ubulumko bukaSolomon babusisipho esivela kuThixo. UYehova wayemnike “intliziyo elumkileyo nenokuqonda.” (1 Kumkani 3:12, 28) Kodwa kuthekani ngathi? Ngaba nathi sinako ukufumana ubulumko obuvela kuThixo? Kunjalo, kuba uSolomon waphefumlelwa ukuba abhale athi: “UYehova unika ubulumko.” (IMizekeliso 2:6) UYehova uthembisa ukubanika ubulumko—ubuchule bokusebenzisa kakuhle ulwazi nokuqonda—abo babufuna ngokunyanisekileyo. Sinokubufumana njani ubulumko obuvela phezulu? Yaye sinokubusebenzisa njani ebomini bethu?
“Zuza Ubulumko”—Njani?
4-7. Ziziphi iindlela ezine zokuzuza ubulumko?
4 Ngaba simele sibe krelekrele kakhulu okanye sifunde kakhulu ukuze sifumane ubulumko obuvela kuThixo? Akunjalo. UYehova ukulungele ukwabelana nathi ngobulumko bakhe ingakhathaliseki imvelaphi nemfundo yethu. (1 Korinte 1:26-29) Kodwa simele sithabathe amanyathelo okuqala, kuba iBhayibhile isibongoza ukuba ‘sizuze ubulumko.’ (IMizekeliso 4:7) Sinokukwenza njani oko?
5 Okokuqala, sifanele simoyike uThixo. “Ukoyika uYehova kukuqala kobulumko [“kulinyathelo lokuqala elikhokelela kubulumko,” The New English Bible],” itsho njalo IMizekeliso 9:10. Ukoyika uThixo kusisiseko sobulumko bokwenyaniso. Ngoba? Khumbula ukuba ubulumko bubuchule bokukwazi ukusebenzisa ulwazi ngokuphumelelayo. Ukoyika uThixo, asikokunkwantya, kodwa kukuzithoba kuye ngentlonelo yaye sikholose ngaye. Uloyiko olunjalo lufanelekile yaye luyakhuthaza. Lusishukumisela ekubeni siphile ngokuvisisana nolwazi lwethu ngokuthanda kukaThixo nangeendlela zakhe. Elo lelona khondo lobulumko sinokulilandela, kuba imilinganiselo kaYehova isoloko ivelisa ezona ngenelo zinkulu kwabo baphila ngokuvisisana nayo.
6 Okwesibini, simele sithobeke yaye sithozame. Asinakuba nabo ubulumko obuvela kuThixo ukuba asithobekanga yaye asithozamanga. (IMizekeliso 11:2) Kubangelwa yintoni oko? Ukuba sithobekile yaye sithozamile, siya kukulungela ukuvuma ukuba asazi yonke into, uluvo lwethu alusoloko luchanile, yaye sifanele sazi indlela uYehova azigqala ngayo izinto. UYehova “ubachasile abanekratshi,” kodwa uyakholiswa kukubanika ubulumko abo bathobekileyo ngentliziyo.—Yakobi 4:6.
Ukuze sizuze ubulumko obuvela kuThixo, simele senze umzamo wokubufuna
7 Into yesithathu ebalulekileyo kukufundisisa iLizwi likaThixo elibhaliweyo. Ubulumko bukaYehova butyhilwe eLizwini lakhe. Ukuze sibuzuze obo bulumko, simele senze umzamo wokubufuna. (IMizekeliso 2:1-5) Into yesine efunekayo kukuthandaza. Ukuba sibucela ngokunyanisekileyo ubulumko kuThixo, uya kusinika ngesisa. (Yakobi 1:5) Uya kuyiphendula imithandazo yethu yokucela uncedo lomoya wakhe. Yaye umoya wakhe uya kusinceda sifumane ubutyebi obuseLizwini lakhe obunokusinceda sicombulule iingxaki, siphephe ingozi, yaye senze izigqibo zobulumko.—Luka 11:13.
8. Ukuba sibuzuze ngokwenene ubulumko obuvela kuThixo, buya kubonakala njani?
8 Njengoko siphawulile kwiSahluko 17, ubulumko bukaYehova buluncedo. Ngoko ke, ukuba sibuzuze ngokwenene ubulumko obuvela kuThixo, buya kubonakala kwindlela esiziphatha ngayo. Umfundi uYakobi wazichaza iziqhamo zobulumko obuvela kuThixo xa wabhala wathi: “Ubulumko obuvela phezulu okokuqala nje bunyulu, bandule ke bube boboxolo, bube nengqiqo, bulungele ukuthobela, buzele yinceba neziqhamo ezilungileyo, abucalucaluli ngokukhetha ubuso, abunaluhanahaniso.” (Yakobi 3:17) Njengoko siza kuxubusha nganye yezi nkalo zobulumko obuvela kuThixo, sisenokuzibuza ukuba, ‘Ngaba ubulumko obuvela phezulu buyasebenza ebomini bam?’
“Bunyulu, Bandule Ke Bube Boboxolo”
9. Kuthetha ukuthini ukuba nyulu, yaye kutheni kufanelekile nje ukuba ubunyulu budweliswe njengophawu lokuqala lobulumko?
9 “Okokuqala nje bunyulu.” Ukuba nyulu kuthetha ukusulungeka nokuhlambuluka kungekuphela nje ngaphandle kodwa nangaphakathi. IBhayibhile inxulumanisa ubulumko kunye nentliziyo, kodwa ubulumko basezulwini abunakungena entliziyweni engcoliswe ziingcamango, iminqweno neentshukumisa ezingendawo. (IMizekeliso 2:10; Mateyu 15:19, 20) Kodwa ke, ukuba intliziyo yethu inyulu—oko kukuthi, ngokomkhamo onokufikelelwa ngabantu abangafezekanga—siya ‘kusuka kokubi size senze okulungileyo.’ (INdumiso 37:27; IMizekeliso 3:7) Ngaba akufanelekanga na ukuba ubunyulu bube luphawu lokuqala oludwelisiweyo lobulumko? Ngapha koko, ukuba asicocekanga ngokokuziphatha nangokomoya, sinokuzibonakalisa njani ngokwenene ezinye iimpawu zobulumko obuvela phezulu?
10, 11. (a) Kutheni kubalulekile nje ukuba sibe seluxolweni? (b) Ukuba unemvo yokuba umcaphukisile ubani okholwa naye, unokuzingqina njani ungumenzi woxolo? (Bona kwanombhalo osemazantsi.)
10 “Bandule ke bube boboxolo.” Ubulumko basezulwini busishukumisela ukuba siphuthume uxolo, olusisiqhamo somoya kaThixo. (Galati 5:22) Sizabalazela ukukuphepha ukuphazamisa ‘umxokelelwane woxolo’ omanyanisa abantu bakaYehova. (Efese 4:3) Kwakhona senza okusemandleni ethu ukusebenzela ukuba kuphinde kubekho uxolo xa luphazamisekile. Kutheni kubalulekile nje oku? IBhayibhile ithi: “Qhubekani . . . nihlala ngoxolo; yaye uThixo wothando nowoxolo uya kuba kunye nani.” (2 Korinte 13:11) Ngoko logama nje siqhubeka sihleli ngoxolo, uThixo woxolo uya kuba nathi. Indlela esibaphatha ngayo abo sinqula nabo iluchaphazela ngokungqalileyo ulwalamano lwethu noYehova. Sinokuzingqina njani singabenzi boxolo? Khawuqwalasele lo mzekelo ulandelayo.
11 Yintoni ofanele uyenze ukuba unemvo yokuba uye wacaphukisa ubani okhonza naye? UYesu wathi: “Ukuba, ngoko, uzisa isipho sakho esibingelelweni, uthi ulapho ukhumbule ukuba umzalwana wakho unento ngakuwe, sishiye isipho sakho apho phambi kwesibingelelo, uze uhambe uye kuxolelana nomzalwana wakho kuqala, wandule ke, wakubuya, unikele isipho sakho.” (Mateyu 5:23, 24) Unokulisebenzisa elo cebiso ngokuthabatha amanyathelo okuqala okuya kumzalwana wakho. Uya ngayiphi injongo? Ukuze ‘uxolelane’ naye. * Ukuze ufeze oko, kusenokufuneka uyamkele, ungayikhanyeli, into yokuba ucaphukile. Ukuba uya kuye unosukelo lokudala nokulondoloza uxolo, ngoko nakuphi na ukungaqondani kusenokulungiswa, kucelwe noxolo ngendlela efanelekileyo. Xa uthabatha inyathelo lokuqala lokwenza uxolo, ubonisa ukuba ulawulwa bubulumko bobuthixo.
‘Bunengqiqo, Bulungele Ukuthobela’
12, 13. (a) Yintoni intsingiselo yegama eliguqulelwe ngokuthi “ingqiqo” kuYakobi 3:17? (b) Sinokubonisa njani ukuba sinengqiqo?
12 ‘Bunengqiqo.’ Kuthetha ukuthini ukuba nengqiqo? Ngokutsho kwabaphengululi, igama lantlandlolo lesiGrike eliguqulelwe ngokuthi “ingqiqo” kuYakobi 3:17 kunzima ukuliguqulela. Abaguquleli basebenzise amagama anjengelithi “ukuthantamisa,” “ukunyamezela,” nelithi “ulwazelelelo.” Intsingiselo yokoqobo yegama lesiGrike ithi “ukuyekelela.” Sinokubonisa njani ukuba le nkalo yobulumko obuvela phezulu iyasebenza kuthi?
13 “Ukuba nengqiqo kwenu makwazeke ebantwini bonke,” itsho njalo eyabaseFilipi 4:5. Enye inguqulelo ifundeka ngokuthi: “Yiba ngodume ngokuba nengqiqo.” (The New Testament in Modern English, nguJ. B. Phillips) Phawula ukuba oku akungombandela wendlela esizigqala ngayo thina; yindlela abanye abasigqala ngayo, indlela esidume ngayo. Umntu onengqiqo akasoloko egxininisa umthetho obhaliweyo okanye olwakhe uluvo. Kunoko, ukulungele ukuphulaphula abanye, aze xa kufanelekile, ayekelele kwiminqweno yabo. Kwakhona uyathantamisa, akakho ngqwabalala ekusebenzisaneni kwakhe nabanye. Ngoxa oku kubalulekile kuwo onke amaKristu, kubaluleke nangakumbi kwabo bakhonza njengabadala. Ukuthantamisa kunomtsalane, kubenza abadala bangeneke lula. (1 Tesalonika 2:7, 8) Ngoko siya kuba senza kakuhle ukuzibuza, ‘Ngaba ndidume ngokuba nolwazelelelo, ukuyekelela nokuthantamisa?’
14. Sinokubonisa njani ukuba ‘sikulungele ukuthobela’?
14 “Bulungele ukuthobela.” Igama lesiGrike eliguqulelwe ngokuthi “bulungele ukuthobela” alifumaneki kwenye indawo kwiZibhalo zamaKristu zesiGrike. Ngokutsho komnye umphengululi, eli gama “lidla ngokusetyenziswa ukubhekisela kuqeqesho lwasemkhosini.” Lidlulisela ingcamango “yokweyiseka msinya” “nokuthobela.” Ubani olawulwa bubulumko obuvela phezulu usoloko ekulungele ukuthobela oko kuthethwa ziZibhalo. Akadumanga ngokunamathela ngokungqongqo kwizigqibo zakhe engamkeli nantoni na engqubanayo nazo. Kunoko, uyakhawuleza ukutshintsha xa enikwa ubungqina obucacileyo beZibhalo bokuba uthabathe ikhondo eliphosakeleyo okanye wenze izigqibo eziphosakeleyo. Ngaba yindlela leyo nawe odume ngayo kwabanye?
“Buzele Yinceba Neziqhamo Ezilungileyo”
15. Yintoni inceba, yaye kutheni kufanelekile nje ukuba “inceba” “neziqhamo ezilungileyo” zikhankanywe kunye kuYakobi 3:17?
15 “Buzele yinceba neziqhamo ezilungileyo.” * Inceba luphawu olubalulekileyo lobulumko obuvela phezulu, kuba ubulumko obunjalo kuthiwa “buzele yinceba.” Phawula ukuba “inceba” “neziqhamo ezilungileyo” zikhankanywe kunye. Oku kufanelekile, kuba eBhayibhileni, inceba idla ngokubhekisela ekubeni nenkxalabo ngabanye, uvelwano oluvelisa isivuno esityebileyo sezenzo zobubele. Enye incwadi iyichaza inceba “njengemvakalelo yosizi ngenxa yemeko embi eyehlele othile nokuzama ukwenza okuthile ngayo.” Ngoko, ubulumko bobuthixo abububo obungenaluvelwano namfesane, okanye into nje yasengqondweni. Kunoko, bunobubele novelwano. Sinokubonisa njani ukuba sizele yinceba?
16, 17. (a) Ukongezelela ekuthandeni uThixo, yintoni esishukumisela ukuba sibe nesabelo emsebenzini wokushumayela, yaye ngoba? (b) Ziziphi iindlela esinokubonisa ngazo ukuba sizele yinceba?
16 Ngokuqinisekileyo indlela ebalulekileyo kukwabelana nabanye ngeendaba ezilungileyo zoBukumkani bukaThixo. Yintoni esishukumisela ukuba senze lo msebenzi? Ngokuyintloko, luthando ngoThixo. Kodwa sikwashukunyiswa nayinceba, okanye uvelwano ngabanye. (Mateyu 22:37-39) Abaninzi namhlanje ‘bahlinzekile, belahliwe njengezimvu ezingenamalusi.’ (Mateyu 9:36) Baye batyeshelwa baza bamfanyekiswa ngokomoya ngabalusi bonqulo lobuxoki. Ngenxa yoko, abalwazi ulwalathiso lobulumko olufumaneka eLizwini likaThixo okanye iintsikelelo eziya kuziswa kungekudala buBukumkani kulo mhlaba. Ngenxa yoko xa sicamngca ngeentswelo zokomoya zabo basingqongileyo, uvelwano lwethu olusuk’ entliziyweni lusishukumisela ukuba senze okusemandleni ethu ukubaxelela ngenjongo kaYehova yothando.
17 Ziziphi ezinye iindlela esinokubonisa ngazo ukuba sizele yinceba? Khumbula umzekeliso kaYesu womSamariya owafumana umhambi elele ecaleni kwendlela, ephangiwe waza wabethwa. Ngokuqhutywa luvelwano, loo mSamariya ‘walenzela inceba’ elo xhoba, walibopha amanxeba waza walinyamekela. (Luka 10:29-37) Ngaba oku akubonisi ukuba inceba ibandakanya ukunceda abo basweleyo? IBhayibhile isixelela ukuba “senze okulungileyo kubo bonke, ngokukodwa kwabo bahlobene nathi elukholweni.” (Galati 6:10) Khawucinge nje ngeendlela onokukwenza ngazo oku. Ubani owalupheleyo okholwa naye usenokungabi nanto yokuhamba ukuya kwiintlanganiso zamaKristu. Umhlolokazi osebandleni usenokuswela ubani onokumnceda ekulungiseni ikhaya lakhe. (Yakobi 1:27) Ubani odimazekileyo usenokuswela “ilizwi elilungileyo” lokumvuselela. (IMizekeliso 12:25) Xa sibonisa inceba ngezo ndlela, sinikela ubungqina bokuba ubulumko obuvela phezulu buyasebenza kuthi.
“Abucaluli Ngokukhetha Ubuso, Abunaluhanahaniso”
18. Ukuba silawulwa bubulumko obuvela phezulu, yintoni esifanele sizabalazele ukuyisusa ezintliziyweni zethu, yaye ngoba?
18 “Abucaluli ngokukhetha ubuso.” Ubulumko bobuthixo buyawongamela umkhethe wobuhlanga nekratshi lobuzwe. Ukuba silawulwa bobo bulumko, sizabalazela ukususa ezintliziyweni zethu naluphi na utyekelo lokubonisa umkhethe. (Yakobi 2:9) Asibaphathi kakuhle abanye ngenxa yokuba befundile, benemali, okanye beneembopheleleko ebandleni, yaye asijongeli phantsi nabaphi na kwabo sikhonza nabo, kungakhathaliseki ukuba babonakala behleleleke kangakanani na. Ukuba uYehova uyabathanda abo banjalo, ngokuqinisekileyo nathi sifanele sibathande.
19, 20. (a) Livela phi igama lesiGrike eliguqulelwe ngokuthi “umhanahanisi”? (b) Siwubonisa njani “umsa wobuzalwana ongenaluhanahaniso,” yaye kutheni kubalulekile nje oku?
19 “Abunaluhanahaniso.” Igama lesiGrike eliguqulelwe ngokuthi “umhanahanisi” linokubhekisela “kumdlali weqonga oye wadlala indima ethile.” Kumaxesha amandulo, abadlali beqonga bamaGrike nabamaRoma babenxiba isigqubuthelo esikhulu sobuso ebudeni bomdlalo. Ngenxa yoko, igama lesiGrike eliguqulelwe ngokuthi “umhanahanisi” lalibhekisela kubani okhohlisayo, okanye ubani ozenza umntu angenguye. Le nkalo yobulumko bobuthixo ifanele iphembelele kungekuphela nje indlela esibaphatha ngayo abo sikhonza nabo kodwa kwanendlela esivakalelwa ngayo ngabo.
20 Umpostile uPetros wathi ‘ukuyithobela kwethu inyaniso’ kufanele kuphumele “kumsa wobuzalwana ongenaluhanahaniso.” (1 Petros 1:22) Ewe, umsa wethu ngabazalwana bethu awufanele ube ngowenkwalambisa. Asinxibi zigqubuthelo zobuso okanye sidlale iindima ezithile ukuze sikhohlise abanye. Umsa wethu umele ube ngowokwenene, nosuk’ entliziyweni. Oko kuya kwenza ukuba abo sikholwa nabo babe nentembelo kuthi, kuba baya kwazi ukuba sikoko sibonakala sikuko. Ukunyaniseka okunjalo kuvula indlela yolwalamano olunyanisekileyo phakathi kwamaKristu yaye kwenza ukuba amalungu ebandla abe nentembelo elinye kwelinye.
“Londoloza Ubulumko Bobuqili”
21, 22. (a) Wasilela njani uSolomon ukulondoloza ubulumko? (b) Thina sinokubulondoloza njani ubulumko, yaye siya kungenelwa njani ngokwenjenjalo?
21 Ubulumko bobuthixo busisipho esivela kuYehova, esifanele sisilondoloze. USolomon wathi: “Nyana wam, . . . londoloza ubulumko bobuqili namandla okucinga.” (IMizekeliso 3:21) Ngelishwa, yena uSolomon wasilela ukwenjenjalo. Wahlala esisilumko logama wayenentliziyo ethobekileyo. Kodwa ekugqibeleni, abafazi bakhe abaninzi basemzini bayityekisa intliziyo yakhe kunqulo olunyulu lukaYehova. (1 Kumkani 11:1-8) Oko kwamehlelayo uSolomon kubonisa ukuba ulwazi aluncedi kangako ukuba asilusebenzisi kakuhle.
22 Sinokubulondoloza njani ubulumko bobuqili? Asimele siphelele nje ngokufunda rhoqo iBhayibhile neempapasho ezisekelwe eBhayibhileni ezilungiselelwa “likhoboka elithembekileyo neliyingqondi” kodwa sikwamele sizabalazele ukusebenzisa oko sikufundayo. (Mateyu 24:45) Sinesizathu esinamandla sokubonisa ubulumko bobuthixo. Buya kusinceda siphile ubomi obubhetele ngoku. Buya kusinceda sifumane “ubomi benene”—ubomi kwihlabathi elitsha likaThixo. (1 Timoti 6:19) Yaye okona kubalulekileyo kukuba, ukuhlakulela ubulumko obuvela phezulu kusisondeza ngakumbi kumthombo wabo bonke ubulumko, uYehova uThixo.
^ isiqe. 1 Ngokutsho kweyoku-1 yooKumkani 3:16, aba bafazi babini babengoonongogo. I-Insight on the Scriptures ithi: “Kusenokwenzeka ukuba aba bafazi babengoonongogo, kungekhona ngenjongo yokushishina, kodwa ngengqiqo yokuba baye bahenyuza, bengabafazi bamaYuda, okanye abafazi basemzini.”—Ipapashwe ngamaNgqina kaYehova.
^ isiqe. 11 Igama lesiGrike eliguqulelwe ngokuthi “xolelana” livela kwisenzi esithetha “‘ukuguqula, ukutshintsha,’ oko kukuthi, ‘ukuxolelanisa.’” Ngoko usukelo lwakho kukwenza utshintsho, ukususa, ukuba kunokwenzeka, intiyo esentliziyweni yalowo umcaphukisileyo.—Roma 12:18.
^ isiqe. 15 Enye inguqulelo iwaguqulela la magama ngokuthi “ukuzaliswa luvelwano nemisebenzi emihle.”—A Translation in the Language of the People, nguCharles B. Williams.
Funda Okungakumbi
Zuza Ngokupheleleyo Kufundo LweBhayibhile
IBhayibhile inokusinceda kuphela xa siyifunda size senze oko ikutshoyo. Fumana indlela eza kukunceda uphumelele ekufundeni iBhayibhile.
Zincede, Wena Nabanye Ngokusebenzisa ILizwi LikaThixo
Ngaba uyayixabisa iBhayibhile? Ukufundisisa eyesi-2 kuTimoti 3:16 kuya kukunceda usithembe esi sipho sivela kuYehova.


text:
Imibuzo Yabafundi. . .
Ngaba Ufanele Ukholelwe KuBathathu Emnye Ukuze Ube NgumKristu?
Incwadi yamabanga aphakamileyo ekuthiwa yiWorld Religions in Denmark eyapapashwa ngowama-2007, ithi amaNgqina kaYehova liqaqobana lamaKristu elibambelela kwiBhayibhile ngokungqongqo. Eneneni, amaNgqina kaYehova alihlelo lobuKristu lesithathu ngobukhulu eDenmark.
Noko ke, ubhishopu weDanish National Church wamgxeka kakhulu umbhali waloo ncwadi ngokuquka kwakhe amaNgqina kuyo. Kwakutheni? Lo bhishopu wathi: “Andizange ndikhe ndidibane nomntu wezakwalizwi ogqala amaNgqina kaYehova njengamaKristu. Ayamkhanyela uBathathu Emnye ongundoqo wonqulo lwamaKristu.”
UAnnika Hvithamar, ingcaphephe yezonqulo eyabhala loo ncwadi, wathi xa abantu bebuzwa ukuba kutheni bengamaKristu, abakhe baphendule bathi kungenxa yokuba bekholelwa ukuba uThixo uneziqu ezithathu. Ukongezelela koko, icandelo elithile lale ncwadi elithi “Ngaba UngumKristu?” lithi: “Imfundiso kaBathathu Emnye yenye yeentsumatsumane zemfundiso yobuKristu.” Longezelela lisithi: “Bekusoloko kunzima ukuchazela amaKristu angafundanga isizathu sokuba uThixo wamaKristu oneziqu ezithathu enguthixo omnye kungekhona abathathu.”
“Imfundiso kaBathathu Emnye yenye yeentsumatsumane zemfundiso yobuKristu”
Into efundiswa yiBhayibhile ngoThixo noYesu icacile kwaye ilula. Akunzimanga ukuyiqonda. Igama elithi “uBathathu Emnye” okanye imfundiso enjalo ayifumaneki eLizwini likaThixo. IBhayibhile itsho ngokucacileyo ukuba uYesu Kristu nguNyana kaThixo wamazibulo. (Kolose 1:15) Kwakhona ithi uYesu ‘ngumlamli phakathi koThixo nabantu.’ (1 Timoti 2:5) IBhayibhile ithi ngoBawo: “Wena, ogama linguYehova, nguwe wedwa Oyena Uphakamileyo phezu komhlaba wonke.”
AmaNgqina kaYehova akholelwa ukuba kubalulekile ukukholwa kuYesu. (Yohane 3:16) Ngenxa yesi sizathu, awuthabatha nzulu umyalelo kaYesu othi: “Kuba kubhaliwe kwathiwa, ‘NguYehova uThixo wakho omele umnqule, yaye nguye yedwa omele unikele inkonzo engcwele kuye.’” (Mateyu 4:10) Ngokuqinisekileyo, unako ukumbiza ngokuba ngumKristu umntu ozabalazela ukuthobela imithetho kaKristu.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
41 Yaza yandisa etempileni, yaqhubeka ilinganisa iintsika ezisemacaleni, yaba ziikubhite ezintandathu ububanzi ngapha neekubhite ezintandathu ububanzi ngaphaya, ububanzi bentsika esecaleni.
2 Ububanzi bomnyango babuziikubhite ezilishumi, amacala omnyango eziikhubhite ezintlanu ngapha neekubhite ezintlanu ngaphaya. Yaza yaqhubeka ilinganisa ubude bawo, baba ziikubhite ezingamashumi amane; ububanzi bona, baba ziikubhite ezingamashumi amabini.
3 Yangena ngaphakathi yaza yalinganisa intsika esecaleni yomnyango, yaba ziikubhite ezimbini; umnyango waba ziikubhite ezintandathu; ububanzi bomnyango baba ziikubhite ezisixhenxe.
4 Yalinganisa ubude bawo, baba ziikubhite ezingamashumi amabini; ububanzi bawo baba ziikubhite ezingamashumi amabini,+ phambi kwetempile. Yandula ke yathi kum: “Yeyona Ngcwele le.”+
5 Yalinganisa udonga lwendlu, lwaba ziikubhite ezintandathu. Ububanzi begumbi elisecaleni babuziikubhite ezine, jikelele; liyijikelezile indlu leyo, macala onke.+
6 Amagumbi asemacaleni, yayiligumbi elisecaleni liphezu kwegumbi elisecaleni, imigangatho emithathu, kangangamashumi amathathu; yaye ayengena eludongeni lwendlu, oko kukuthi, amagumbi asemacaleni macala onke, ukuze abe nokubambeka, kodwa ayengabambekanga eludongeni lwendlu.+
7 Kwakuya kuba banzi ukujikeleza okukhona siya sinyuka isakhiwo ngokwamagumbi asecaleni, kuba ipaseji enamajikojiko yendlu yayisiya phezulu naphezulu macala onke endlu leyo.+ Ngoko ke indlu le yayisiba banzi phezulu, yaye ukususela kowona usezantsi umgangatho ubani wayenokunyuka aye kowona uphezulu umgangatho,+ ngomgangatho ophakathi.
8 Ndabona ukuba kwakukho iqonga eliphakamileyo lendlu leyo macala onke. Ngokubhekisele kwiziseko ezo zamagumbi asemacaleni, kwakukho ingcongolo epheleleyo eziikubhite ezintandathu ukuya kwisidibanisi.+
9 Ububanzi bodonga lwegumbi elisecaleni, ukuya ngaphandle, babuziikubhite ezintlanu. Kwakukho nesithuba esishiywe sivulekile ngokwakhiwa kwamagumbi asecaleni endlu leyo.
10 Naphakathi kwamagumbi okudlela+ ububanzi babuziikubhite ezingamashumi amabini obujikelezileyo, macala onke.
11 Umnyango wegumbi elisecaleni wawubheke ngakwisithuba esishiywe sivulekile, omnye umnyango ubheke ngasemntla, omnye ubheke ngasemzantsi; yaye ububanzi besithuba esishiywe sivulekile babuziikubhite ezintlanu, macala onke.
12 Nesakhiwo esasiphambi kwendawo eyahlukileyo, esinecala elibheke ngasentshona, sasiziikubhite ezingamashumi asixhenxe ububanzi. Yaye udonga lwesakhiwo lwaluziikubhite ezintlanu ububanzi, sinjalo macala onke; nobude balo babuziikubhite ezingamashumi asithoba.
13 Yayilinganisa indlu, iikubhite ezilikhulu ubude; nendawo eyahlukileyo nesakhiwo neendonga zaso, iikubhite ezilikhulu ubude.
14 Ububanzi bomphambili wendlu nendawo eyahlukileyo ukuya ngasempuma babuziikubhite ezilikhulu.
15 Yalinganisa ubude besakhiwo esiphambi kwendawo eyahlukileyo eyayisemva kwaso neegalari zaso kweli cala nakweliya icala, iikubhite ezilikhulu.
Kwanetempile nendawo engaphakathi+ neeveranda zentendelezo;
16 imibundu leyo, iifestile ezinamanqwanqwa acuthekileyo,+ neegalari zazijikelezile zontathu. Phambi kombundu kwakufulelwe ngomthi macala onke,+ ukususela emgangathweni ukusa ezifestileni; yaye iifestile ezo zazigutyungelwe.
17 Ngentla komnyango nokufikelela endlwini ngaphakathi nangaphandle naphezu kodonga luphela macala onke, endlwini ngaphakathi nangaphandle, yayiyimilinganiselo,
18 kwaneekherubhi ezikroliweyo+ nemifanekiso yomthi wesundu,+ umfanekiso womthi wesundu uphakathi kwekherubhi nekherubhi, ikherubhi yayinobuso obubini.+
19 Ubuso bomntu, bubheke emfanekisweni womthi wesundu kweli cala,+ nobuso bengonyama entsha enesingci, bubheke emfanekisweni womthi wesundu kweliya icala, ikroliwe endlwini yonke macala onke.
20 Ukususela emgangathweni ukusa ngentla komnyango kwakukrolwe iikherubhi nemifanekiso yomthi wesundu, eludongeni lwetempile.
21 Yona ke itempile, umgubasi wawusisikwere;+ yaye ngaphambi kwendawo engcwele kwakukho imbonakalo enjengembonakalo elandelayo:
22 isibingelelo somthi sasiziikubhite ezintathu ukuphakama, ubude baso buziikubhite ezimbini, yaye sasinezibonda zembombo.+ Ubude baso neendonga zaso yayingumthi. Yaza yathetha kum yathi: “Le yitafile ephambi koYehova.”+
23 Itempile nendawo engcwele yayineminyango emibini.+
24 Bezimbini iingcango zomnyango kwiminyango leyo, zinokujikwa-jikwa. Omnye umnyango wawuneengcango ezimbini, nomnye lowo wawuneengcango ezimbini.
25 Kule minyango yetempile kwakwenziwe iikherubhi nemifanekiso yomthi wesundu,+ njengaleyo yenzelwe iindonga, kwakukho nesigqubuthelo somthi ngaphambili everandeni engaphandle.
26 Kwakukho iifestile ezinamanqwanqwa acuthekileyo+ nemifanekiso yomthi wesundu ngapha nangaphaya ngasemacaleni everanda namagumbi asemacaleni endlu nezigubungelo ezo.
Yithumele
Yithumele
Hezekile 41
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=41&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D41%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IMBONISELO (YOKUFUNDISA) APRILI 2013
Le Mboniselo iza kubalaselisa iindlela eziluncedo zokufunda iBhayibhile ize abonise oko sinokukwenza ukuze ubulumko bukaThixo buphembelele ubulungiseleli nobomi bethu.
Bazinikela Ngokuvumayo—EMexico
Khawuve ukuba baninzi kangakanani na abaselula abaye boyisa imiqobo ethile ukuze bandise ubulungiseleli babo.
Zuza Ngokupheleleyo Kufundo LweBhayibhile
IBhayibhile inokusinceda kuphela xa siyifunda size senze oko ikutshoyo. Fumana indlela eza kukunceda uphumelele ekufundeni iBhayibhile.
Zincede, Wena Nabanye Ngokusebenzisa ILizwi LikaThixo
Ngaba uyayixabisa iBhayibhile? Ukufundisisa eyesi-2 kuTimoti 3:16 kuya kukunceda usithembe esi sipho sivela kuYehova.
Iminyaka Engamashumi Amahlanu Singoovulindlela Kufuphi NeArctic Circle
Funda ibali lobomi lika-Aili noAnnikki Mattila, abafunda ukuthembela kuYehova bengoovulindlela abakhethekileyo eFinland.
‘Qiniseka Ngezinto Ezibaluleke Ngakumbi’
Sinelungelo lokuba yinxalenye yentlangano kaThixo. Yintoni esinokuyenza ukuze sixhase umsebenzi ewenzayo namhlanje?
“Musani Ukudinwa”
Yintoni eya kusinceda sihambisane nentlangano kaYehova size sizimisele ekukhonzeni uThixo?
Ngaba Ubusazi?
UYesu wachaza ukuba itempile kaYehova yayiza kutshatyalaliswa ngokupheleleyo. Ngaba itempile yaseYerusalem yaphinda yakhiwa emva kowama-70 C.E?


text:
Ngoku I-jw.org Ifumaneka Ngeelwimi Ezingaphezu Kweziyi-300!
Ukuba ucofa kuluhlu olubonisa iilwimi onokuzifunda ngayo i-jw.org, uya kufumanisa ukuba kukho iilwimi ezingaphezu kweziyi-300 onokukhetha kuzo—nto leyo engaqhelekanga kwiiwebhsayithi ezininzi!
Eli nani lingakanani xa lithelekiswa nezinye iiwebhsayithi ezidumileyo? Ukususela ngoJulayi 2013 iwebhsayithi yeUnited Nations ibifumaneka ngeelwimi ezintandathu. Iwebhsayithi esemthethweni yeEuropean Union, iEuropa, ibifumaneka ngeelwimi eziyi-24. IGoogle yona ibifumaneka ngeelwimi eziyi-71 ngoxa iWikipedia ifumaneka ngeziyi-287.
Kuthatha ixesha elide ukuguqulela iwebhsayithi ifumaneke ngeelwimi ezingaphezu kweziyi- 300! Uninzi lwalo msebenzi wenziwa ngamaNgqina kaYehova asasazeke kumazwe amaninzi nafuna ukudumisa uYehova. Ngobuchule la maqela aguqulela isiNgesi siye kwiilwimi zawo.
I-jw.org inenkcazelo eninzi eguqulelwa ngeelwimi ezingaphezu kweziyi-300, ngenxa yoko ewonke amaphepha akule webhsayithi angaphezu kwe-200 000!
Le webhsayithi ayaneli nje ukufumaneka kwiindawo ezininzi kodwa idume nokuduma. Oku kuboniswe lolunye uhlolisiso olwenziwe yinkampani ejongene neeWebhsayithi iAlexa. Le nkampani inomxholo othi, “Iinkonzo Nonqulo,” ibe phantsi kwawo kukho uludwe lweewebhsayithi ezimalunga ne-87 000, eziquka ezeenkonzo ezinkulu, amalungu azo neminye imibutho eyeleleneyo. Ukususela ngoJulayi 2013, i-jw.org iye yakwindawo yesibini kolu ludwe! Eyokuqala yenye iwebhsayithi eneenguqulelo zeBhayibhile eziliqela.
Ukususela ngo-Oktobha 2013, i-jw.org iye yavulwa ngabantu izihlandlo ezingaphezu kwe-890 000 suku ngalunye. Siza kuqhubeka sikhupha amacebiso asebenzisekayo asuka eBhayibhileni simahla, ukuze abantu bawafumane kungakhathaliseki apho bakhoyo.
Funda Okungakumbi
Uncwadi Lwethu Lubhalwa Luze Luguqulelwe Njani?
Sivelisa uncwadi ngeelwimi ezingaphezu kwama-600. Kutheni sizibhokoxa kangaka nje?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
6 Kwabonakala kulungile kuDariyo ukumisa phezu kobukumkani amabamba alikhulu elinamashumi amabini, awayeza kuba phezu kobukumkani buphela;+
2 wamisa phezu kwawo amagosa aphakamileyo amathathu, uDaniyeli elelinye lawo,+ yaye wona ayefumana rhoqo ingxelo kumabamba+ lawo, ukuze ukumkani angalahlekelwa nto.+
3 Wasuka uDaniyeli wongama+ ngaphezu kwamanye amagosa aphakamileyo namabamba, njengoko wayenomoya ongaqhelekanga;+ kangangokuba ukumkani wazimisela ukumphakamisa ongamele bonke ubukumkani.
4 Ngoko ke amagosa aphakamileyo namabamba azama ukufumana isizathu sokumbek’ ibala uDaniyeli ngokuphathelele ubukumkani;+ kodwa awafumananga nakunye ukunganyaniseki nokungakhathali kuye, kuba wayethembekile.+
5 Aza loo madoda omeleleyo athi: “Asiyi kuze sifumane nto sinokumbek’ ibala ngayo konke konke lo Daniyeli, ngaphandle kokuba simmangalele ngomthetho kaThixo wakhe.”+
6 Ngako oko la magosa aphakamileyo namabamba angena engumndilili kukumkani,+ athi kuye: “Phila ngonaphakade Dariyo kumkani.+
7 Onke amagosa aphakamileyo ebukumkanini nabathetheli namabamba namagosa aphakamileyo asebukhosini neerhuluneli, acebe ukuba kumiselwe ummiselo wasebukhosini+ kubekwe nesalelo, sokuba wonk’ ubani obongoza nakuwuphi na uthixo okanye umntu ongenguwe, kumkani, kwiintsuku ezingamashumi amathathu, ufanele aphoswe emhadini weengonyama.+
8 Ngoko ke, kumkani, wubhale lo mmiselo uze uwutyobele,+ ukuze ungabi nakutshintshwa, ngokomthetho wamaMedi namaPersi,+ ongatshitshiswayo.”+
9 Ngokuvumelana noku, uKumkani uDariyo wawutyobela ummiselo lowo nesalelo.+
10 Kodwa uDaniyeli, uthe nje akwazi ukuba kutyobelwe loo mbhalo, wasuka waya endlwini yakhe, yaye, iifestile zegumbi lakhe eliseluphahleni zazivulekele ngaseYerusalem,+ wafika waguqa ngamadolo izihlandlo ezithathu ngemini,+ wathandaza,+ edumisa uThixo wakhe,+ njengoko wayeqhele ukwenjenjalo.+
11 Ahlanganisana ke la madoda omeleleyo aza amfumana uDaniyeli ebongoza, ecela ubabalo kuThixo wakhe.+
12 Ngoko ke aya kukumkani aza athi ngokuphathelele isalelo sikakumkani: “Akukho salelo usityobeleyo na sokuba nabani na obongoza nawuphi na uthixo okanye umntu ongenguwe, kumkani, kwiintsuku ezingamashumi amathathu, ufanele aphoswe emhadini weengonyama?”+ Waphendula ukumkani wathi: “Lo mbandela umiselwe kakuhle ngokomthetho wamaMedi namaPersi, ongatshitshiswayo.”+
13 Ngoko nangoko athi kukumkani: “UDaniyeli,+ wakubathinjwa bakwaYuda,+ akakunanzanga wena, kumkani, neso salelo usityobeleyo, kodwa izihlandlo ezithathu ngemini wenza isibongozo sakhe.”+
14 Akukuva oku ukumkani, wakhathazeka,+ waza wazimisela ukumhlangula+ uDaniyeli; lada latshona ilanga ezama ukucinga indlela angamhlangula ngayo.
15 Ekugqibeleni la madoda omeleleyo angena engumndilili kukumkani, athi kuye: “Phawula, kumkani, umthetho wamaMedi namaPersi uthi nasiphi na isalelo+ okanye ummiselo ukumkani awumiselayo umele ungatshintshwa.”+
16 Ngako oko ukumkani wayalela ukuba alandwe uDaniyeli baza bamphosa emhadini weengonyama.+ Ukumkani wathi kuDaniyeli: “Wanga uThixo wakho omkhonza rhoqo, angakuhlangula.”+
17 Kwaziswa ilitye, labekwa emlonyeni womhadi, waza ukumkani walitywina ngomsesane wakhe wokutywina nangomsesane wokutywina wezihandiba zakhe, khon’ ukuze imeko kaDaniyeli ingabi nakuguqulwa.+
18 Emva koko ukumkani waya ebhotweni lakhe waza wazila ukutya ngobo busuku,+ yaye akuzange kungeniswe zixhobo zamculo phambi kwakhe, waphelelwa nabubuthongo.+
19 Wavuka ke ukumkani, ngesifingo, kwakusasa, waza wakhawuleza ukuya emhadini weengonyama.
20 Njengoko wayesondela emhadini, wadanduluka kabuhlungu ebiza uDaniyeli. Wathi ukumkani kuDaniyeli: “Owu Daniyeli, mkhonzi woThixo ophilayo, ube nako na uThixo wakho omkhonza rhoqo+ ukukuhlangula ezingonyameni?”+
21 Ngoko nangoko uDaniyeli wathi kukumkani: “Phila ngonaphakade kumkani.
22 UThixo wam+ uthumele ingelosi+ yakhe, yayivala imilomo yeengonyama,+ azandenzakalisa, njengoko ndifumaniseke ndimsulwa phambi kwakhe;+ naphambi kwakho, kumkani, andonanga.”+
23 Wachulumanca kakhulu ke ukumkani,+ waza wayalela ukuba uDaniyeli akhutshwe apho emhadini. Akukhutshwa ke uDaniyeli, wafumaniseka engenawo nomkrwelo lo, kuba wayekholose ngoThixo wakhe.+
24 Waza ukumkani wayalela ukuba kuziswe la madoda omeleleyo ayemangalele uDaniyeli,+ baza bawaphosa emhadini weengonyama,+ wona noonyana bawo nabafazi bawo;+ yaye bathi bengekafiki nasezantsi emhadini, zabaganga iingonyama, zawanqwamza onke amathambo abo.+
25 Ngoko ke uDariyo ukumkani wabhalela zonke izizwana, neentlanga, neelwimi emhlabeni wonke, wathi:+ “Ngamana uxolo lwenu lungaba lukhulu!+
26 Ndiyalela+ ukuba bonke abaphantsi kolawulo lobukumkani bam, bamngcangcazelele, bamoyike uTHIXO kaDaniyeli.+ Kuba unguTHIXO ophilayo nohlala ukusa kumaxesha angenammiselo,+ yaye ubukumkani bakhe+ bobo bungayi konakaliswa,+ nolawulo lwakhe lolukanaphakade.+
27 Uyahlangula yaye uyakhulula,+ wenza imiqondiso nemimangaliso emazulwini+ nasemhlabeni,+ kuba umhlangule uDaniyeli emathupheni eengonyama.”
28 Ke kaloku uDaniyeli lo, waba nempumelelo ebukumkanini bukaDariyo+ nasebukumkanini bukaKoreshi umPersi.+
Yithumele
Yithumele
Daniyeli 6
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=27&Chapter=6&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D27%26Chapter%3D6%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
10 Ngoko wabiza abafundi bakhe abalishumi elinesibini waza wabanika igunya koomoya abangahlambulukanga,+ ukuze babakhuphe baze baphilise lonke uhlobo lwesifo nalo lonke uhlobo lobulwelwe.
2 Ngawo la+ amagama abapostile+ abalishumi elinesibini: Owokuqala, nguSimon, lowo ubizwa ngokuba nguPetros,+ noAndreya+ umntakwabo; noYakobi unyana kaZebhedi+ noYohane umntakwabo;
3 uFilipu noBhartolomeyu;+ uTomas+ noMateyu+ umqokeleli werhafu; uYakobi unyana ka-Alfeyu,+ noTadeyu;
4 uSimon umKananayi,+ noYudas Skariyoti, owathi kamva wamngcatsha.+
5 Aba balishumi elinesibini uYesu wabathumela, ebanika le miyalelo:+ “Musani ukuya kwindlela yeentlanga, kwaye ningangeni kwisixeko samaSamariya;+
6 kodwa, esikhundleni soko, yiyani ngokuqhubekayo kwizimvu ezilahlekileyo zendlu kaSirayeli.+
7 Njengoko nihamba, shumayelani, nithi, ‘Ubukumkani bamazulu busondele.’+
8 Philisani abantu abagulayo,+ vusani abantu abafileyo, hlambululani abaneqhenqa, khuphani iidemon. Namkele ngesisa, yiphani ngesisa.+
9 Ningafumaneli iinxili zemibhinqo yenu igolide okanye isilivere okanye ubhedu,+
10 okanye ingxowa yokutya yohambo, okanye izambatho zangaphantsi ezibini, okanye iimbadada okanye umsimelelo; kuba umsebénzi ufanelwe kukutya kwakhe.+
11 “Nakusiphi isixeko okanye idolophana eningena kuyo, funisisani ukuba ngubani na ofanelekayo kuyo, nize nihlale apho de nimke.+
12 Xa ningena endlwini, ze nibabulise abakuloo ndlu;
13 yaye ukuba indlu leyo iyafaneleka, uxolo eniyinqwenelela lona malube kuyo;+ kodwa ukuba ayifaneleki, uxolo lwenu malubuyele kuni.
14 Naphi na apho kungekho bani uningenisayo okanye uwaphulaphulayo amazwi enu, ekuphumeni kwenu kuloo ndlu okanye kweso sixeko vuthululani uthuli ezinyaweni zenu.+
15 Inene ndithi kuni, Kuya kunyamezeleka ilizwe laseSodom+ neGomora ngeMini Yomgwebo kuneso sixeko.+
16 “Khangelani! Ndinithuma njengezimvu phakathi kweengcuka;+ ngoko ke zingqineni nilumkile njengeenyoka+ ukanti nimsulwa njengamahobe.+
17 Zilindeni ngokunxamnye nabantu;+ kuba baya kuninikela kwiinkundla zasekuhlaleni,+ yaye baya kunityakatya+ kwizindlu zabo zesikhungu.+
18 Kaloku, niya kurholelwa phambi kweerhuluneli nookumkani+ ngenxa yam, ukuze kube bubungqina+ kubo nakwiintlanga.
19 Noko ke, xa beninikela, ningaxhaleli ukuba niya kuthetha njani na okanye ntoni na; kuba niya kuyinikwa ngelo lixa into eniya kuyithetha;+
20 kuba asinini abathethayo, kodwa ngumoya kaYihlo othetha ngani.+
21 Ngokubhekele phaya, umzalwana+ uya kunikela umzalwana ekufeni, noyise umntwana wakhe, nabantwana baya kuvukela abazali kwaye baya kubabulalisa.+
22 Yaye niya kuthiywa ngabantu bonke ngenxa yegama lam;+ kodwa lowo uye wanyamezela kwasa ekupheleni ngulowo oya kusindiswa.+
23 Xa benitshutshisa kwesinye isixeko, sabelani kwesinye;+ kuba inene ndithi kuni, anisayi kuze nisigqibe isiphaluka+ sezixeko zakwaSirayeli de uNyana womntu afike.+
24 “Umfundi akakho ngaphezu komfundisi wakhe, nekhoboka alingaphezu kwenkosi yalo.+
25 Kwanele ukuba umfundi abe njengomfundisi wakhe, nekhoboka libe njengenkosi yalo.+ Ukuba abantu babize umnini-ndlu ngokuthi nguBhelezebhubhe,+ kukangakanani na abaya kubiza abo bendlu yakhe ngolo hlobo?
26 Ngoko ke musani ukuboyika; kuba akukho nto igqutyuthelweyo ingayi kutyhileka, nemfihlelo engayi kwaziwa.+
27 Oko ndinixelela kona ebumnyameni, kuthetheni ekukhanyeni; oko nikuva kusetyezwa, kushumayeleni phezu kwezindlu.+
28 Kwaye ningaboyiki+ abo babulala umzimba kodwa bengenako ukubulala umphefumlo; kodwa kunoko yoyikani lowo+ unako ukutshabalalisa kokubini umphefumlo nomzimba eGehena.+
29 Ngaba oongqatyana ababini abathengiswa ngengqekembe exabiso lincinane na?+ Kanti akukho namnye kubo oya kuwela emhlabeni ngaphandle kolwazi lukaYihlo.+
30 Nina ke, kwaneenwele ezi zentloko yenu zibaliwe zonke.+
31 Ngoko ke musani ukoyika: Nixabiseke ngaphezu koongqatyana+ abaninzi.
32 “Wonk’ ubani, ngoko, ovumayo ukuba umanyene nam phambi kwabantu, nam ndiza kuvuma ukuba ndimanyene+ naye phambi koBawo osemazulwini;
33 kodwa nabani na ondikhanyelayo phambi kwabantu, nam ndiza kumkhanyela+ phambi koBawo osemazulwini.
34 Musani ukucinga ukuba ndize kungenisa uxolo emhlabeni; ndize kungenisa, kungekhona uxolo,+ kodwa ikrele.
35 Kuba ndize kwahlukanisa indoda noyise, intombi nonina, umfazana noninazala.+
36 Eneneni, iintshaba zomntu ziya kuba ngabantu bendlu yakhe.
37 Lowo unomsa omkhulu ngakumbi ngoyise okanye ngonina kunam akandifanele mna; nalowo unomsa kakhulu ngakumbi ngonyana okanye ngentombi kunam akandifanele mna.+
38 Yaye nabani na ongasamkeliyo isibonda sakhe sentuthumbo aze alandele emva kwam akandifanele mna.+
39 Lowo ufumana umphefumlo wakhe uya kulahlekelwa nguwo, nalowo ulahlekelwa ngumphefumlo wakhe ngenxa yam wowufumana.+
40 “Lowo unamkelayo wamkela nam, yaye lowo wamkela mna wamkela nalowo wandithumayo.+
41 Lowo wamkela umprofeti ngokuba engumprofeti uya kufumana umvuzo womprofeti,+ nalowo wamkela ilungisa ngokuba lililungisa uya kufumana umvuzo welungisa.+
42 Kwaye nabani na onika omnye waba bancinane indebe yamanzi abandayo kuphela ukuba asele kuba engumfundi, inene ndithi kuni, akasayi kuze alahlekelwe ngumvuzo wakhe.”+
Yithumele
Yithumele
Mateyu 10
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=40&Chapter=10&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D10%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ibali 90: Equleni Nomfazi
UYESU wemisa ukuba aphumle ngasequleni kwelamaSamariya. Abafundi bakhe babeye kuthenga ukutya esixekweni. Umfazi athetha naye uYesu uze kukha amanzi. Uthi kuye: ‘Ndiphe ndisele.’
Le nto imothusa kunene lo mfazi. Ngaba uyasazi isizathu? Kungenxa yokuba uYesu ngumYuda, yaye lo mfazi ngumSamariyakazi. Kwaye inkoliso yamaYuda ayiwathandi amaSamariya. Ayengathethi nakuthetha nawo! Kodwa uYesu uthanda zonke iintlobo zabantu. Ngoko uthi: ‘Ukuba ubusazi ukuba ngubani ocela amanzi kuwe, unge ucele kuye, wakupha amanzi anika ubomi.’
‘Nkosi,’ utsho lo mfazi, ‘iqula linzulu yaye akunalo nethunga lokukha amanzi. Ubuya kuwakha phi na la manzi anik’ ubomi?’
‘Ukuba usela amanzi eli qula, uya kunxanwa kwakhona,’ uYesu uyachaza. ‘Kodwa amanzi endiya kukunika wona anokwenza umntu aphile ngonaphakade.’
‘Nkosi,’ utsho lo mfazi, ‘ndiphe loo manzi! Ke andisayi kunxanwa kwakhona. Yaye akunakufuneka ndiphinde ndize kukha amanzi apha.’
Lo mfazi ucinga ukuba uYesu uthetha ngamanzi aqhelekileyo. Kodwa uthetha ngenyaniso engoThixo nobukumkani bakhe. Le nyaniso injengamanzi anika ubomi. Inokunika umntu ubomi obungunaphakade.
Ngoko uYesu uthi kulo mfazi: ‘Hamba uye kubiza umyeni wakho, uze ubuye.’
‘Andinamyeni,’ uyaphendula lo mfazi.
‘Unyanisile,’ utsho uYesu. ‘Kodwa ubunabayeni abahlanu, yaye indoda ohlala nayo ngoku asingomyeni wakho.’
Lo mfazi uyamangaliswa, kuba konke oku kuyinyaniso. Wazazi njani ezi zinto uYesu? Ewe, kungokuba uYesu nguLowo wathenjiswayo othunyelwe nguThixo, yaye nguThixo omnika le nkcazelo. Ngeli thuba bayafika abafundi bakaYesu, yaye bamangaliswa kukuba ethetha nomSamariyakazi.
Sifunda ntoni kuko konke oku? Sifunda ukuba uYesu unobubele kubantu beentlanga zonke. Yaye nathi sifanele sibe njalo. Asimele kucinga ukuba abanye abalunganga kuba nje bengabohlanga oluthile. UYesu ufuna bonke abantu bayazi inyaniso ekhokelela kubomi obungunaphakade. Kwaye nathi simele sifune ukunceda abantu bayifunde inyaniso.
Imibuzo
- Kutheni uYesu ephumle ngakwiqula laseSamariya, yaye uthini kwibhinqa elilapho?
- Kutheni eli bhinqa limangalisiwe, uthini uYesu kulo yaye ngoba?
- Eli bhinqa licinga ukuba uYesu uthetha ngaluphi uhlobo lwamanzi, kodwa yena ubhekisela kwawaphi?
- Kutheni eli bhinqa limangaliswa koko uYesu akwaziyo ngalo, yaye wayifumana phi yonke le nkcazelo?
- Sinokufunda ntoni kwingxelo ephathelele ibhinqa elisequleni?
Imibuzo eyongezelelekileyo
- Funda uYohane 4:5-43.
Silandela umzekelo kaYesu, sifanele sibe nasiphi isimo sengqondo ngabantu bohlanga nemvelaphi eyahlukileyo kweyethu? (Yoh. 4:9; 1 Kor. 9:22; 1 Tim. 2:3, 4; Tito 2:11)
Ziziphi iingenelo zokomoya ezifunyanwa ngumntu ongumfundi kaYesu? (Yoh. 4:14; Isa. 58:11; 2 Kor. 4:16)
Sinokulubonisa njani uxabiso njengebhinqa elingumSamariya, elathi ngesisa labelana nabanye ngoko lalikufundile? (Yoh. 4:7, 28; Mat. 6:33; Luka 10:40-42)